text:
ORANJESTAD – Elvis ta un hoben di 23 aña cu ta bin di De Vuyst y den Grupo #11 di Formacion Social el a caba di completa su entrenamento militar. Su dilanti awo, Elvis tin cuater luna di cursonan riba diferente tema y despues di esey, otro cuater luna di practica na un compania local. E ta bon consciente cu ta un proceso di superacion y e ta sinti cu e ta cla p’e. “E ta pa mi mes,” Elvis ta bisa, “mi kier bira un miho persona. Tin hopi cambbio ainda pa traha riba mi mes; esaki ta e comienso.”
Siman pasa Elvis a pasa e examen fisico cu nan ta yama ‘Deadpoint’. Un siman completo el a pasa pafo den mondi y ultimo na lama y tereno di Marinierskazerne. “E tabata hopi pisa, keda pensa, keda positivo y keda pusha; hopi doorzettingsvermogen y asina mi a hal’e,” e hoben ta conta. Diaranson mainta el a haya su baret y certificado di a completa e fase aki, y aunke falta dos fase mas, ya caba Elvis ta wak un cambio den su mes.
“Awo mi ta hopi mas rustig. Mi ta handle cosnan vervelend di bida un tiki mas facil,” Elvis ta bisa admitiendo cu na cuminsamento tabata fastioso, pero despues a custumbra. Refiriendo na e oficialnan di Arumil cu ta encarga cu e entrenamento di e cursistanan di Formacion Social, Elvis ta compronde cu “nan mester ta duro cu nos pa nos bira un miho persona y forma un bon caracter; bira algo den bida.” Tambe e ta conta cu tin momentonan cu ta pasa pret cu otro y cera un amistad duro cu probablemente lo dura pa bida largo. “Mi buddy nan ta; mi ta apoya nan tur.”
Formacion Social ta un programa cu Minister President Mike Eman a institui 5 aña atras cu e obhetivo di brinda un di dos oportunidad na hobennan cu no a caba scol y tampoco ta traha. Nan entrenamento ta enfoca riba e parti di disciplina, motivacion y capacitacion profesional pa nan por tuma un rumbo nobo y productivo den bida. E proyecto ta posibel danki na e cooperacion di Ministerio di Defensa di Hulanda, Enseñansa pa Empleo y companianan local cu ta habri luga pa e hobennan traha y caminda, hopi biaha, nan ta keda tambe fiho.
Elvis ta hopi contento cu na Aruba tabatin e oportunidad di Formacion Social p’e y pa otronan. “Tin hopi hoben cu mester di guia,” e ta bisa. “Mi kier pa nan sa cu esaki tabata un bon oportunidad pa mi. Nunca mi a pensa cu lo mi drenta, pero awo mi ta bay pa cab’e. E ta conseha e hobennan cu ta perdi ainda of cu no sa kico nan kier, pa si nan haya un oportunidad want’e duro y cab’e den un solo biaha. “No tin halamento patras mas.”
Pa mas informacion tocante e programa aki di Ministerio di Asuntonan General, por acudi na oficina di SVT na Marinierskazerne, yama na 522-5352, of bishita e pagina di Facebook: Formacion Social SVT caminda por wak hopi potret y video di e diferente fasenan di e trayecto. SVT su siguiente grupo di hoben pa rehabilita ta cuminsa den luna di februari 2018, pero for di awo caba ta registrando posibel participantenan.


c: text/html

text:
‘CGOA algu úniko den Latino Amérika i Karibe?’
Tema sentral durante presentashon funshonamentu CGOA den kuadro di selebrashon 50 aña di NAPB
Willemstad, 21 di novèmber 2019 – Den kuadro di e selebrashon di e sinkuenta aniversario di e sindikato ‘Nederlands-Antilliaanse Politiebond’ (NAPB), direktiva di NAPB, kompañá pa representante di sindikatonan di polis di Aruba, Boneiru, Sint Maarten i di e Confederación Latinoamericana de Trabajadores Estatales (CLATE) a haña djárason dia 20 di novèmber último den sala di reunion di CGOA un splikashon amplio i konsiso riba funshonamentu di CGOA (Centraal Georganiseerd Overleg in Ambtenarenzaken), ku ta e órgano di konsulta bipartit, instituí pa lei, entre gobièrnu i representantenan sindikal di empleadonan públiko, den kua ta atende ku tur asuntu ku ta regardá posishon hurídiko di ámtenarnan di Kòrsou.
E splikashon a ser duná dor di señor drs. Raul Henriquez, direktor i sekretario general di e ofisina enkargá ku asesoramentu di entre otro e órgano CGOA. E presentashon a bai kompañá pa un lùnch. Durante di e presentashon a elaborá riba e kuadro hurídiko, institushonal i finansiero di CGOA i a para ketu na e importansia di ratifikashon di e konvenio C151 di e Organisashon Internashonal di Trabou (ILO) ku ta rigi e relashonnan di trabou den atministrashon públiko. E konvenio aki a ser ratifiká dor di Kòrsou na aña 2016. Aña pasá Kòrsou a manda su promé informe riba kumplimentu ku e konvenio aki na ofisina prinsipal di ILO na Ginebra, Suisa. Ei den a konkluí ku por lo general Kòrsou ta kumpli ku e konvenio aki.
Basá riba pregunta- i remarkenan hasí dor di e invitadonan durante e enkuentro di djárason último por a saka afó ku mayoria di paisnan den Latino Amérika i di Karibe no konosé un plataforma similar na CGOA. Pues pa hopi tabata un ‘eye opener’, miéntras e sindikatonan di polis di Aruba, Boneiru i Sint Maarten, ku tabata huéspet di NAPB, a trese pa dilanti ku nan diálogo ku nan respektivo gobièrnunan ta tuma lugá riba un manera ku no ta komparabel ku CGOA. Konsekuentemente nan mester hasi sierto ahustenan i formalisá nan diálogo bipartit ku dunadónan di trabou di un forma mas efektivo.
Na final e presentenan a interkambiá di pensamentu ku otro i a enfatisá e nesesidat pa traha den futuro den estrecho kolaborashon ku otro pa no solamente siña for di otro su puntonan fuerte sino tambe pa mantené lasonan amistoso.
Riba e potrèt: un impreshon di e enkuentro.

robotstxt: allowed

filter: keep


text:
Parlamentario Ana Maria Pauletta, ta haña nesesario pa informá komunidat di Kòrsou atrabes di Prensa di e proseso ku a kana te ainda pa trata na yena e vakatura den Parlamento
Written by Khalil Guribaldi on 27 July, 2020
Mirando e último desaroyonan rondó di funshonamentu di Parlamento, Presidente di Parlamento, sra. Ana Maria Pauletta, ta haña nesesario pa informá komunidat di Kòrsou atrabes di Prensa di e proseso ku a kana te ainda pa trata na yena e vakatura den Parlamento. Aki ta sigui un rekuento kronológiko di e echonan. Konforme e Areglo di Estado di Kòrsou, Parlamento ta konsistí di 21 miembro (art. 40).
Despues di fayesimentu di sr. Millerson (q.e.p.d.) dia 20 di yüni 2020 a surgi un vakatura den Parlamento. Konforme artíkulo 123, insiso 3 di e Kiesreglement, Presidente di Parlamento a manda un notifikashon por eskrito di esaki na Presidente di Konseho Supremo Elektoral (KSE). Esaki a sosodé dia 22 di yüni 2020. KSE na su turno a kana e prosedura pa informá e siguiente kandidato riba lista. Dia 29 di yüni 2020 KSE a informá sra. M. Alcalá-Wallé ku e a keda skohé pa drenta Parlamento. Sra. Alcalá-Wallé a aseptá su eskoho pa bira miembro di Parlamento dia 7 di yüli 2020. KSE siguientemente a informá Presidente di Parlamento dia 8 di yüli 2020 di esaki i a manda e kredensialnan pa Parlamento. Konforme artíkulo 111 di Kiesreglement, Parlamento ta enkargá ku aprobashon di kredensialnan di su miembronan.
Esaki a tuma lugá den e Reunion Públiko di Parlamento (dia 17 di yüli 2020), bou di e punto di agènda ‘Dokumentonan ku a drenta Parlamento’. Riba mesun fecha Presidente di Parlamento a notifiká Gobernador, KSE i sra. Alcalá-Wallé di e aprobashon di e kredensialnan. Esaki konforme artíkulo 126, insiso 1 di Kiesreglement. Sra. Alcalá-Wallé a manda un karta konforme artíkulo 126, insiso 2 Kiesreglement pa Gobernador di Kòrsou, fechá 17 di yüli 2020, den kua e ta informá Gobernador ku e ta dispuesto pa hasi huramentashon.
A stipulá komo fecha di huramentashon djawebs 23 di yüli 2020. Dia 21 di yüli 2020 Presidente di Parlamento a risibí un karta di sra. Alcalá-Wallé ku e ta distansiá di e asiento den Parlamento. Konforme artíkulo 124 Kiesreglement un miembro di Parlamento, kende a keda atmití, por tuma su retiro na kualkier momento. Presidente di Parlamento na su turno a informá Presidente di KSE di e retiro aki konforme artíkulo 124 Kiesreglement. Esaki a sosodé pa medio di karta fechá 21 di yüli 2020. Kopia dje karta aki a bai tambe pa Gobernador di Kòrsou.
Konforme regla i proseduranan KSE a pasa over na e proseso pa yena e puesto vakante aki den Parlamento. Un dje tareanan di KSE ta pa kuida integridat di e prosesonan elektoral di Parlamento. Den e kuadro aki KSE ta hasi sigur ku tur regla i lei a keda enkaminá korektamente, promé ku sigui pa informá e siguiente kandidato riba lista. Dia 22 di yüli 2020 KSE a informá sr. S. Elhage ku e a keda skohé pa drenta Parlamento. Sr. Elhage a aseptá su eskoho pa bira miembro di Parlamento dia 22 di yüli 2020. KSE siguientemente a informá Presidente di Parlamento dia 22 di yüli 2020 di esaki i a manda e kredensialnan pa Parlamento. Presidente di Parlamento a planifiká e Reunion Públiko pa aprobá kredensialnan di sr. Elhage riba djabièrnè 24 di yüli 2020.
Pa por habri un Reunion Públiko, Parlamento mester tin quorum (art. 56, insiso 1 Staatsregeling). E reunion aki no por a tuma lugá pa falta di e quorum nesesario. Presidente di Parlamento a kana e prosedura di Reglamento di Orden (art. 66 RvO) pa konvoká e reunion un bes mas riba djaluna 27 di yüli 2020. Djaluna 27 di yüli 2020, un bes mas, e Reunion Públiko di Parlamento no por a tuma lugá pa falta di quorum. Solamente 10 miembro di Parlamento tabata presente na inisio di e reunion, lokual no ta sufisiente pa por habri e reunion. Presidente di Parlamento a tuma nota di un argumentashon den kual ta purba splika ku e proseso di retiro di sra. Alcalá-Wallé no a kana konforme Kiesreglement. Segun e argumentashon aki, Gobernador mester manda un karta pa Presidente di Parlamento a base di artíkulo 126, insiso 4 Kiesreglement. Esaki ta enserá ku Gobernador ta informá Presidente di Parlamento despues di un periodo di 4 siman ku e miembro no a presentá pa hasi huramentashon.
Den e kaso spesífiko aki esaki no ta aplikabel, mirando ku sra. Alcalá-Wallé a tuma retiro promé ku e fecha di huramentashon, konforme artíkulo 124 Kiesreglement. Konsekuentemente no ta nesesario pa warda e periodo menshoná den artíkulo 126 Kiesreglement. E puesto den Parlamento a bira vakante for di momento di e notifikashon di sra, Alcalá-Wallé ku e no ta dispuesto mas pa aseptá e asiento den Parlamento. E proseso aki a keda konfirmá ku KSE asta promé ku a manda informanan ofisialmente por eskrito di e retiro di sra. Alcalá-Wallé.
Mirando e situashon den kual Parlamento ta aden, por konkluí ku e sistema di demokrasia parlamentario a drenta den un impase, kual ta hasi imposibel pa esaki funshoná. Esaki ta bai kontra di e derecho di votadó ku ta skohe den un elekshon liber 21 Parlamentario. No por ta asina ku algun parlamentario ta skohe pa pueblo ken por i no por bira parlamentario. Presidente di parlamento ta konta ku sano huisio lo prevalesé i miembronan ku nan debernan ankra den nos leinan.


text:
WILLEMSTAD.- Fundashon Promové Derechi Humano na Kòrsou (PDHK) a entregá keho na ministerio públiko kontra Refineria di Isla i Curaçao Refinery Utilities pa e forma ku nan a atendé ku eliminashon di asbèst riba terenonan di RdK ku ta kore paralelo ku Nijlweg. Lesa mas aki.
Extra: ‘… Parse a asta falsifiká sertifikado den asuntu asbèst…: FUNDASHON PDHK A ENTREGA KEHO KONTRA RDK I CRU’
Comments Off on Extra: ‘… Parse a asta falsifiká sertifikado den asuntu asbèst…: FUNDASHON PDHK A ENTREGA KEHO KONTRA RDK I CRU’ |


text:
Premier Evelyn Wever-Croes: PREMIER EVELYN WEVER-CROES A ASISTI NA CELEBRACION DI DIA DI FILIPINAS
Premier Evelyn Wever-Croes:
PREMIER EVELYN WEVER-CROES A ASISTI NA CELEBRACION DI DIA DI FILIPINAS
Diadimingo 14 di juni ultimo, Filipinas a celebra 122 aña di independencia. E aña aki e celebracion tabata diferente debi na e Corona crisis. Diadomingo ultimo a celebra e momento historico aki cu un Santo Sacrificio di Misa na Misa Santa Ana na Noord y Premier Evelyn Wever-Croes y su esposo tambe a asisti.
Na final Premier a felicita e comunidad Filipino na Aruba y a gradici nan pa laga nan hogar y bin yuda nos desaroya nos economia y contribui tambe na e prosperidad di Aruba ocupando posicionnan den casi tur ramo di trabou, sea ta e di mas humilde te na posicionnan ehecutivo. Un comunidad cu a prueba di ta confiabel como trahado y como ciudadanonan respetoso y ehemplar.
Premier a remarca cu Aruba ta pasando den temponan dificil, pero a pidi tur pa tin fe y confiansa y optimismo pasobra Aruba ta bay sali di e crisis aki y lo sali mas fuerte cu antes. Consul Honorario di Filipinas sra. Amy Mendes a gradici y felicita tur Filipino y especialmente Premier pa su presencia.


text:
ORANJESTAD, Aruba - 11 di april 2020
Premirando e weekend di Pasco Grandi y dialuna di Resureccion unda nos comunidad tin e custumber di festeha esaki engrande. Gobierno di Aruba a trece diferente cambio pa evita aglomeracion di hende pa asina evita cu e virus di COVID-19 por plama rapidamente bou di nos comunidad. E cambionan implementa riba diabierna, diadomingo y dialuna ta ensera cu tur localidad comercial ta sera. Tin exepcion solamente pa botica, dr di cas na warda, station di gasoline cu lo ta habri di 7am-7pm, drive thru- take away y delivery di cuminda por ta habri di 11am-7pm. Parti anochi “Toque de queda” no tin cambio, eta keda vigente di 9pm-6am. Pa loke ta ehercicio esaki por sigui tuma luga, basta cu ta tene cuenta cu samenscholingsverbod. Esaki ta significa cu ora di haci ehercicio of transita no ta permiti pa ta mas cu 3 hende na mes momento. Pa cu esaki no tin excepcion. Esnan cu mester bay lama pa landa pa nan salud, por haci esaki pero no ta permiti pa keda recrea na lama. Tampoco por ta mas cu 3 hende hunto. Riba lama tampoco ta permiti recrea. Botonan di placer, wave runner ni ningun mechanismo of obheto di placer por ta riba lama ni tampoco boto di pesca. E pasonan aki ta necesario pa seguridad y bienestar di un y tur.


text:
Oranjestad, Januari 8, 2021
DVG ta desea di aclaria un noticia cu a sali publica den un matutino cu a crea un imprension eroneo. Durante di e conferencia di prensa encuanto e estudio di Cero Prevalencia, prensa a haci pregunta si e test cu ta wordo uza na Aruba, esta e PCR test, si e por detecta e variante nobo di Covid-19 cu a wordo detecta na Inglatera y tambe awor Hulanda, Merca y awor tambe den mas di 40 pais rond mundo. Dr. Daisy Ooms y Epidemiologo Garreth Tromp a contesta e pregunta cu e PCR Test di Aruba por detecta 3 diferente Gene di e virus Covid-19. Den e caso di e mutacionnan di a variante di Inglaterra, un gene ta wordo infecta, pero e PCR di Aruba lo keda detecta e 2 otro gene nan, pa es motibo, ainda por compronde ken ta infecta cu e virus. Ta bon algo normal cu un virus ta muta, e PCR Test cu Aruba ta uza ta hopi sensitivo y ta capta tur e mutacionnan.


text:
Pa medio di esaki famia kier a gradici tur esnan
cu na un manera of otro a duna nos sosten, consuelo y forsa durante e tempo dificil cu e fayecimento y entiero
di nos defunto stima:
Adelberta Tromp-Tromp
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Tambe na Aurora Funeral Home pa cu su bon servicio y atencion.
Boso muestra di atenshon tabata un gran consuelo pa nos.
Na mes momento nos ta invita famia, bisiña-, amigo- y conocirnan pa compaña nos na 3 Santo Sacrificio di Misa na Pro Catedral San Franisco na Playa;
diahuebs 14 di october 2021 pa 7 pm
diabierna 15 di october 2021 pa 6.30 pm
diasabra 16 di october pa 7 pm na misa Santa Anna na Noord
Boso presencia ta altamente aprecia.


text:
Share this on WhatsApp
Tur hende sa of por imagina, cu e perdida di un ser keri ta un experiencia sumamente tragico. E ta trece cune un periodo di tristesa profundo (grief), kisas acompaña pa otro sentimientonan manera ansiedad y e deseo pa rebiba momentonan cu a wordo comparti cu e persona cu ya no tey mas. Hopi ta bisa cu e unico cos cu ta parce di yuda temporalmente, ta yora. Familiarnan di esnan cu ta pasando den un temporada dificil asina, hopi bes ta bira preocupa y hasta desespera, pensando cu e persona lo por cay den depresion y kisas cuminsa pensa pa suicida su mes. Ta importante pa sa si tin motibo pa ta alarma of no.
Si abo (of un ser keri) ta sufri di tristesa profundo (p.e. a causa di rouw verwerking) e sintomanan cu bo por tin, ta entre otro lo siguiente:
- Tristesa, desesperacion, rouw
- Cansancio of falta di energia
- Lagrimanan
- Perde apetit
- Dificultad pa drumi
- Dificultad pa concentra
- Deseo di rebiba momentonan alegre y tristo
- Sintibo culpabel (principalmente si abo ta sinti cu bo por a evita e perdida/morto di e persona)
Den caso di depresion algun sintomanan por ta mescos, acompaña pa un of mas sintomanan mas grave, manera entre otro:
- Sinti cu bo no ta bal nada
- Sinti’bo culpabel den forma excesivo
- Pensa riba suicidio
- Auto-estima sumamente abou
- Sinti cu bo no tin forza pa sigui
- Sinti cu bo no por yuda bo mes
- Sinti’bo agita
- Perde interes den actividadnan placentero
- Cansancio excesivo
Ta importante pa esnan cu ta demostra sintomanan di tristesa profundo pa un periodo di mas o menos 6 siman, of ta demostra un of mas di e sintomanan mas grave, menciona ultimo, ta consciente cu esaki por ta un caso di depresion cu ta rekeri ayudo profesional. Rouw tin su motibo, tin un perdida pa deal cun’e, y e intensidad y duracion ta diferente pa cada persona. Pero sa presenta casonan di hendenan cu ta sinti nan mes hopi ‘down’ pero no por menciona un motibo concreto. Nan ta gewoon bisa nan ta sinti ‘laf’, ‘sin smaak’ etc. Si un ser keri ta bisa esaki y ta cuminsa isola su mes for di famia y amigonan, esaki ta un red flag pa investiga mas leu.
… sa presenta casonan di hendenan cu ta sinti nan mes hopi ‘down’ pero no por menciona un motibo concreto.”
Pero corda cu diagnostico di malesa mental ta algo hopi serio y complica, cu por tin consecuencianan fatal. Den caso di duda, bishita bo dokter di cas. Evita di hunga pa dokter of di medica bo mes. Como grief & bereavement counselor & coach, ami mes no ta trata hende cu depresion. Esaki ta wordo haci door di un psicologo cu lo aplica un forma di terapia adecuado pa yuda’bo cu esaki. Mi trabou ta encera trata esnan cu tristesa profundo a base di un causa concreto, manera perdida di un ser keri door di morto of terminacion di un relacion.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Cuba i Panama City: Semana Santa 2022
$2571 $2489 per person
TA INKLUI:
- 2 Anochi den hotèl di 3 i mei strea na Havana (plan All Inclusive)
- 2 Anochi na hotèl selekshoná na Varadero di 4 strea ku Tur Kos Inkluí.
- 2 Anochi na hotèl selekshoná na Ciudad Trinidad di 4 strea ku Tur Kos Inkluí.
- 1 Anochi na hotèl na Camaguey (plan MAP).
- 1 Anochi na hotèl na Las Tunas (plan MAP).
- 3 Anochi na hotèl na Santiago de Cuba (plan MAP).
- Transporte den bùsnan ku erko pa tur provinsia i siudat cubano ku almuerso inkluí sin bebida.
- Guia kubano i guia di Kòrsou durante henter e trayekto na Cuba.
- Entrada inkluí na tur atrakshon turístiko na Cuba.
- Transporte di aeropuerto pa Hotel na yegada na Havana fo’i Kòrsou.
- Ticket Kòrsou – Habana – Panamá (ida i buelta).
- Transporte pa hotèl i di hotèl pa aeropuerto na Cuba.
NO TA INKLUI:
- Impuesto di salida Kòrsou (41 US$) (Mester paga FIK huntu ku pago di e pakete)
- Impuesto di salida di Cuba (25 CUC) (Mester paga FIK huntu ku pago di e pakete)
- Impuesto salida Panama(+/- 40 US$ Mester paga FIK huntu ku pago di e pakete pakete)
- Visa pa drenta Cuba(25 US$) (Mester paga FIK huntu ku pago di e pakete)
- Niun klase seguro di biahe.(Si no tin seguro di biahe, mester sera seguro na Cuba)
- Transporte aeropuerto/hotel i hotel/aeropuerto na Panama no ta inkluí. Ta kosta 40 US$.
- Propina (tep) no ta inkluí (Cuba su turismo ta drei hopi riba propina).
- Tur kos ku NO ta poné den e lista di “Ta Inkluí”, outomatikamente NO TA INKLUI!!
Preis total p/p:
NAf. 4.385,= (Basá riba dos hende den kamber)
US$ 455,= ekstra (Un hende den kamber su so)
MESTER PAGA 364 FLORIN DI INSCHRIJFGELD PA PERSONA!!
-
Destination
-
DepartureCuraçao
-
Departure Time13:07
-
IncludedAccommodationGroup GuideMealsTransportation/Car
-
Not IncludedAirport TaxesPlane ticketTravel InsuranceVisa
Dia 1 (18 aprel): Yegada La Havana
Dia 2 (19 aprel): City Tour La Havana
Dia 3 (20 aprel): La Havana – Varadero
Dia 4 (21 aprel): Varadero – Guamá – Cienfuegos - Ciudad Trinidad
Dia 5 (22 aprel): Ciudad Trinidad
Dia 6 (23 aprel): Ciudad Trinidad – Camagüey
Dia 7 (24 aprel): Camagüey - Las Tunas
Dia 8 (25 aprel): Las Tunas - Santiago de Cuba
Dia 9 (26 aprel): Santiago de Cuba Desayuno den restaurante di hotèl.
Dia 10 (27 aprel): Santiago de Cuba – Holguin – Panama
Dia 11 (28 aprel): Panama.
Dia 12 (29 aprel): Panamá – Kòrsou
Tour Location
Cuba
- Havana
- Varadero
- Guamá
- Cienfuegos
- Ciudad Trinidad
- Camagüey
- Las Tunas
- Cobre
- Santiago de Cuba
- Holguin
- Panama City


text:
- Informashon a drenta ku èks atleta di Jamaica, “Usain Bolt” aktualmente ta den karentena. E hòmber di 34 aña a keda di tèst djasabra. E no tin síntoma pero pa siguridat el a opta pa keda paden.
- Ekonomia di Nigeria ku ta esun di mas grandi pa loke ta e kontinente afrikano, a kontraé (“krimpt”) ku 6% den e di dos kuartal di e aña aki. Esaki ta debí na Corona Vírùs i tambe e produkshon abou di petroli.
- Pa motibu di Corona Vírùs, e klupnan di futbòl Kosovaarse Drita i Slovan Bratislava no por sigui atendé ku UEFA ( Champions Leugue). Esaki ta konta tambe pa e tim FC Pristina (Kosovo)den Europa Leugue. Den e klupnan tin hungadó ku covid-19 i esaki a buta ku UEFA a apliká regla pisa relashoná ku esaki.
- Aparte di e pashènt di Hong Kong ku a tèst 2 bes ku diferente Covid-19, awor a registrá un tambe na Bèlgika. E persona a tèst positivo 3 luna despues di a rekuperá for di esun promé. E ekspertonan di Bèlgika a analisá esaki tambe i por konfirmá ku tin mas sorto di Covid-19. Nan lo no keda straña ku mas hende lo bin dilanti ku a bolbe haña Corona Vírùs.
- Na e pais Gresia desishon a kai ku ora skol habri dia 7 sèptèmber awor, tur alumno i maestro ta obligá na bista maskará di protekshon na skol. E minister di enseñansa di e pais ahinda ta evaluá si e fecha anunsiá lo ta faktibel pa kuminsá. Tin pensa pa kuminsá 1 siman despues di e fecha.
- Tin un alerta oraño pa biaha pa henter Spaña i parti di Fransia. Esaki minister na Hulanda a informá. E alerta aki ta indiká ku si no ta nesesario pa bai e paisnan aki, evitá di bai. Tin por lo ménos 5300 hende ku Tui i Coredon a atendé i ku ta na Spaña.
Like this:
Like Loading...
Reader's opinions


text:
Cosecha San Nicolas ta un fundacion cu ta bende arte y artesania local, cu tin e seyo nacional di Aruba. Esaki ta un galeria cu ta showcase productonan inspira den e diseño artesanal y tur e piezanan ta traha na man pa e artesanonan local.
E proyecto di Cosecha ta uno masha bunita y ademas di por cumpra artesanía y arte, por pasa un rato placentero tumando diferente workshop cu nan ta organisa.
Nan a celebra 3 aña di existencia na augustus 2018 y nan por bisa cu orguyo cu Cosecha a contribui enormemente pa pone bek e ‘Local Craft’ den spotlight. Un bishita na Cosecha sigur mester ta riba bo ‘to-go list’ pa admira y cumpra e piezanan unico di e artista- y artesanonan, cu tin e seyo nacional di artesanía.


text:
Kendall Jenner orguyosamente tabata pronkia cu Devin Booker su medaya di oro di e Weganan Olimpico, mientras e tabata suntan den un bikini riba un boto. E potretnan a ser comparti riba e red social di Booker ayera. E supermodel di 25 aña a disfruta di e solo den un trahe di baño berde di dos pieza, y el a bebe un cerbes mientras cu Devin durante nan tempo hunto a bula den awa. Devin, cu ta hunga pa Phoenix Suns, a mustra claramente di a disfruta di un tempo liber bon mereci y simplemente el a titula e set: ‘LAKE BOi’.
Booker a comparti tambe algun snap di su recuerdonan di Tokyo, cu un petchi firma pa e team sinta hunto cu su medaya. E ekipo di ‘USA Men’s Basketball’ a hiba cas e prome luga despues di derota Francia den Saitama Super Arena na comienso di e luna aki. Booker a anota dos tiro liber y a hunga durante 22 minuut, mientras cu e capitan Kevin Durant a lidera e ekipo den un score cu 29 punto.
Booker a firma un contract pa cinco aña di $ 158 miyon cu Suns na 2018 y a yuda hiba Phoenix na e finalnan di Western Conference na juni 2021. E relacion amoroso di Kendall Jenner y Devin Booker a bin den publicidad pa prome biaha, ora nan a haci nan debut riba Instagram riba dia di San Valentino. Segun un fuente cercano cu Kendall nunca a mustra asina feliz y henter su famia tambe ta stima Devin, bisando cu e ta un guy hopi cool y ta hopi discrito cu no kier ta un celebridad.


text:
Diahuebs atardi minister di Turismo tabata presente na Gloria caminda a tuma lugar un rueda di prensa conhuntamente cu ATA y Qredits Aruba. Esaki tabata relaciona cu e lansamento di e programa “Aruba Signature Experiences”.
Awendia e biaheronan ta busca momentonan special cu ta cumpli cu nan deseo di tin experencianan unico y genuine cu ta complimenta ken nan ta y esey ta locual e programa di “Aruba Signature Experiences” ta basa riba dje. E mandatario a menciona cu e tipo di turismo aki ta yama turismo niche cu ta birando dia pa dia mas popular y e desaroya aki ta parti tambe di Aruba su norma economico nobo.
Pa cumpli cu e necesidad aki ATA lo ta trahando hunto cu Qredits Aruba y EPI pa asina desaroya y implementa e un programa completamente nobo asina e mandatario a trece dilanti. E programa di Aruba lo tin obhetivo pa destaca y promove experencia nan nobo den romance, bienestar y aventura den e tipo di turismo menciona, e mandatario ta splica.
Minister Oduber a sigura cu esaki ta forma un parti integral di e normanan y/of prioridadnan cu lo tin den su maneho den e segundo termino cu a caba di cuminsa. Cual ta nifica cu lo bay enfoca riba e perfil di turista di “High Value Low Impact Tourism”, e planes di desaroyo di destinacionnan tambe lo bay refleha esaki. Esaki nan ta e turistanan cu ta gana mas di 150 mil dollar pa aña y alaves ta respeta nos naturalesa y balornan cultural.
Pa es motibo ta importante pa Aruba cu actionnan nobo y concreto, sigui bin cu deasaroyo y inovacion mientras cu Aruba ta sigui ofrece su bunita experencianan mediante su producto y servicionan. E programa di “Aruba Signature Experiences” ta un ehempel claro di e action concreto aki, asina e mandatario a trece dilanti.
Minister ta reconoce cu mester bay pone mas atencion riba con lo mester bay eleva e producto y servicionan pa asina na por cumpli cu e demanda cu e modelo di turismo niche lo bay exigi. E mandatario ta mira esaki posibel atraves di duna trainingnan y educa nos negoshinan local, aplica regla y regulacionnan. Lo por introduci un licencia special of via un ROPV pa menciona algun ehempel, lo bay pone mas atencion riba e calidad di e producto Aruba manera cu e ta actual pa evita cu lo por sosode practicanan indesea. Pa di e forma aki yega na e meta final, pa Aruba desaroya e experencia turistico integral.
Finalmente Minister Dangui Oduber a expresa cu Ministerio di Turismo para firma tras di e collaboracion haci entre ATA y Qredits cu no solamente lo provee educacion y guia. Pero atraves di Qredits su experisio y financiamento lo bay realisa e introduccion di negoshinan estilo niche na Aruba.
Minister Oduber ta convenci cu e maneho di high impact low volume lo beneficia communidad.


text:
E Reina di Soul, Aretha Franklin, cu a canta cu su estilo inigualabel canticanan clasico manera “I Say a Little Prayer”, “Think” y su signature song, “Respect”, y cu tabata un icono cultural rond mundo, a fayece na edad di 76 aña di cancer di pancreas avansa.
Aretha Louise Franklin cu a nace 25 di maart 1942 na Memphis, Tennessee, a fayece awe mainta na su cas na Detroit. Segun e famia a informa cu esaki ta un di e momentonan mas scur di nan bida. Cu nan no tin palabra apropia pa expresa e dolor den nan curason. Nan a perde e muhe cu tabata na cabes di e famia y cu a stima su yiu-, nieto-, sobrina-, sobrino-, y primonan sin limite. Aretha Franklin a lucha contra problemanan di salud cu no a ser divulga den e ultimo añanan, y na 2017 el a anuncia su retiro. Un cantante profesional y pianista virtuoso na final di su adolescencia, un superstar den su mid-20s, Aretha Franklin for di hopi tempo a regla cualkier argumento di ken tabata e miho vocalista di su epoca. Su donnan tanto natural como adkeri, su pasion pa gospel y cu e curashi pa canalisa dolor priva den cancionnan di liberacion ta unico. Su disconan a bende miyones di copia y el a gana 18 Grammy Awards. Na 1987, el a bira e prome hende muhe instala den Rock and Roll Hall of Fame. Aretha Franklin tabatin un trayectoria largo di exito y aclama pa miyones di fanaticada rond mundo. E entiero di Aretha Franklin lo ser anuncia den e proximo dianan pa e famia.


text:
Oranjestad-E reunionnan di preparacion pa trata presupuesto a demostra un biaha mas e diferencia grandi entre MEP y AVP. Mientras cu AVP ta buscando e miho formanan pa restructura finansa publico, MEP ta busca sensacion. Mientras AVP ta tene e prioridadnan pa nos pais bon cla, MEP ta djis busca forma pa crea un discucion tras di otro den speransa di crea intrankilidad y haya simpatia den pueblo. Loke MEP no ta parse di compronde ta cu PUEBLO kier CAMBIO! Pueblo kier pa stop e situacion cu mas cu mitar di henter presupuesto di Aruba (casi 700 miyon florin) ta bay pa cubri costonan di e aparato di gobierno. MEP ta lubida cu nan propio ex-lider di partido y ex-prome minister tabata keha cu 80 cen di cada florin ta bay pa paga empleadonan publico. E diferencia entre AVP y MEP ta cu AVP ta busca un solucion di largo plazo, mientras ta tene cuenta cu e trahadornan y nan famia. Mientras cu MEP ta busca e solucion den mas MEDIDA, AVP ta busca e solucion den cambionan den organisacion di aparato di gobierno pa baha e gastonan den forma structural.
SENSACION
Den e reunionnan e siman aki e fraccion di AVP a interoga e minister di finansa riba e forma cu e kier aumenta entrada y con e ta pensa di introduci normanan pa guia finansa publico den futuro. Diferente miembro di e fraccion di AVP kier a sa mas di e desicionnan cu gobierno a tuma y na ki momento nan lo bini na vigor. MEP a busca tur forma pa haya sa si tin medida den e estilo di MEP na caminda. Pero cada biaha di nobo nan a keda decepciona. Un di e miembronan di MEP a puntra si ta bay kita e “vakantieuitkering” di trahadornan di gobierno. Ela haya contesta di minister cu esey no ta bay sosode. Un otro a puntra si e minister ta haya cu e presupuesto ta realistico. E contesta tabata: “Si no mi no lo a entregu’e”. Bez tras bez e minister a mustra conocemento, experiencia y un trankilidad enorme cu ta desarma e pio contrincante. Den e situacion aki no a keda MEP nada otro cu cuminsa ataka e minister den prensa. Obviamente un strategia barata y bou nivel, cu ta mustra un falta di dominio di e materia di finansa publico y un incapacidad pa keda serio y al caso. E forma cu MEP ta anda cu e materia di presupuesto no ta duna mucho speransa pa e tratamento di presupuesto. E capacidad di MEP no ta parse di ta bay mas leu cu busca puntonan pa haci buya cun’e. Lamentabelmente e echonan ta contradeci nan: e presupuesto ta dentro di e normanan financiero palabra pa 2014-2018 y na caminda pa un “Presupuesto Balansa” na 2017/2018. Esey tambe lo ta e prome biaha den historia cu ta logra un presupuesto balansa den forma structural. Tambe lo ta prome biaha den historia cu ta cuminsa paga debe di e ultimo 29 aña di nos pais. Apesar di tur desordo cu MEP ta haci, e realidad ta cu e reforma financiero ta bayendo den e direccion cu a bisa pueblo prome cu eleccion. Apesar di tur cos cu ta sosode, Aruba ta riba e bon caminda. E no ta bay ta facil cu partidonan cu ta stroba ki ora cu por. Pero AVP ta sigui riba e caminda aki manera a bisa pueblo!


text:
KRALENDIJK – Nitzaël Padilla Gutierez den apelashon a haña un kastigu di dos aña mas largu pasobra el a tira e polis Ferry Bakx (45) mata den un atrako na ougùstùs 2016.
Korte Komun a sentensi’é na 17 aña será na lugá di 19 aña. Ministerio Públiko a eksihí 19 aña.
Dos otro perpetradó venesolano a haña kastigu mas abou. Chanon Rivera na promé instansha a haña 18 aña i awor ta haña 16 aña, pasobra segun Korte esaki ta mas den balansa ku e otro kastigunan. E kastigu di José Exposito Perez ta bai di 16 pa 14 aña.
William Padilla Marin ta haña un aña mas ku den promé instansha, esta 14 na lugá di 13 aña. Su ruman Francisco mester bai será 14 aña, meskos ku e sentensia na promé instansha. Kontrali na Huzgado na Promé Instansha, Korte no a mira un motibu pa distinguí entre e sospechosonan aki.
E wesnan ta husga ku Nitzaël desididamente a tira riba Bakx pa por hui i sigurá e botin. E ker a evitá ku lo tira su primu, ku Bakx tabata pèrsiguí. Korte a rechasá e sugerensha ku mester mira e atrako i e tiramentu lòs for di otro.
Impakto riba komunidat
Korte tampoko no ta kere den e palabrashon ku e sospechosonan a hasi ku lo no tira durante di e atrako. Pasobra nan a drenta kas di famia Van Dijk na Sabadeco ku sinku arma kargá. Ademas ta tene henter e grupo responsabel pa e planeamentu di un atrako riba e kas di famia De Jongh den e bario Mexico. A kanselá e atrako ei pasobra lo tabata muchu peligroso.
E wesnan den nan veredikto ta konta tambe e impakto ku e atrako i e morto di e polis tabatin riba komunidat di Boneiru, e víktimanan i e famianan di e defuntu. Ku Padilla tòg ta haña un kastigu mas abou ta danki na su aktitut positivo durante di e proseso, e duele ku el a demonstrá i su edat hóben (22). Chanon R. ta haña e kastigu di mas haltu di e otro kuaternan pasobra e tabatin e papel di organisadó i ademas el a smòkel kokaina.
No a bini dilanti den apelashon
Dos sospechoso no a bini dilanti den apelashon. E serebro tras di e atrako, e boneriano Rachyt Saragosa, ku na promé instansha ku 20 aña a haña e kastigu di mas haltu, luna pasá ker a retirá su apelashon. OM i su abogado a insistí i el a disidí pa pensa mas aleu riba esaki. Riba 17 di mei su kaso ta bini dilanti pro forma, kaminda lo disidí si mester di un trato di kontenido ainda.
E di shete sospechoso no a apelá kontra su kastigu di 12 aña


text:
Expertonan a duna hopi informacion durante webinar
ORANJESTAD, Aruba – 30 di december 2020: Dr. Horacio E. Oduber Hospital a organisa su di dos seminario cu informacion esencial di Covid-19, pero e biaha aki den forma di un webinar. Den forma virtual a conecta cu dunadonan di cuido di diferente profesion local y internacional. Durante e anochi aki a brinda e ultimo informacion di covid-19 y e retonan cu ta encontra local y internacionalmente. Un panel sumamente diverso cu tabata forma pa expertonan di Hospital di Aruba, LabHOH, DVG y UMC Utrecht.
Sr. Jacco Vroegop, presidente di Hunta directiva di Hospital a habri e webinar aki na unda a gradici sigur tur persona cu durante e aña aki a traha incansablemente pa, apesar di tur reto, sigui brinda cuido di calidad. E motibo prinicipal tras di e organisacion di e webinar aki ta pa comparti informacion di covid-19 cual na maart ainda no tabata sa mesun hopi cu awo nos sa Aruba y mundialmente.
Un team fantastico cu a duna un presentacion diverso y di nivel halto.
E expertonan cu a participa tabata Marije Hofstra, arts-microbioloog/ viroloog di UMC Utrecht cu a enfoca riba e parti di diagnostico di covid-19. Tambe un di expertonan invita tabata Daisy Ooms cu ta Arts Maatschappij & Gezondheid, infectiebestrijding na DVG cual a splica tocante covid-19 y biahamento. Anesthesist- intensivist na HOH, Martine Utterbeeck a papia tocante e cuido clinico cu pashentnan cu covid-19 ta rekeri. Bert Rodenburg cu ta internist- infectioloog na Hospital a papia tocante e succesnan scientifico y tambe loke no a traha. Y por ultimo Shailing Jacobs, hospitalist na HOH y Jaclyn de Kort, internist- infectioloog na HOH a duna informacion a base di un investigacion hasi tocante e retonan cu dunadonan di cuido na HOH a encontra durante e pandemia.
Despues di e presentacionnan a forma un panel na unda tambe longarts na HOH, Caroline Becker y Andert Rosingh di LabHOH a join e team di presentadonan pa asina contesta preguntanan cu e participante nan tabatin. Sumamente interesante tambe e temanan cu a toca tocante por ehempel vacunacion.
Un anochi sumamente exitoso organisa pa team di Hospital hunto cu Elite Productions. Danki na tur cu a hasi esaki posibel. Comparti informacion ta keda esencial pa hunto nos sigui combati covid-19.


text:
Ortografia di papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
.
Ortografia di papiamentu (òf papiamento na Aruba, papiamentu na Boneiru i Kòrsou) ta enserá e reglanan di puntuashon i di skirbi e idioma. E ortografia di papiamentu ta varia un poko entre esun uzá den Antias Hulandes, ku tabata disidí pa e gobièrnu di Kòrsou for di aña 1976, i esun uzá na Aruba. Algun diferensia entre esun di Antias i esun di Aruba ta e preferensia di pronunsiashon di algun lèter i kon ta skibi sierto palabra en general. Mihó bisá, e preferensia di tin reglanan fonétiko òf etimológiko. Un diferensia di e idioma mes ta e preferensia di uzo di algun palabra riba otro. (nota: papiamento na Aruba ta skibi otro. por ehèmpel: John ta bay hunto cu mi na mi wela su cas y come pisca crioyo (John ta bai huntu ku mi na mi wela su kas i kome piská krioyo). Tur papiadó di papiamentu, tantu na Aruba, Boneiru i Kòrsou ta komprondé otro perfektamente.
Alfabèt[editá | editá fuente]
Di e lèternan aki, por modifiká kuater vokal: è, ò, ù, ü.
ñ ta e úniko konsonante ku por modifiká i su nòmber ta eñe.
Ku e lèternan aki tin kuater dígrafo tambe. Esakinan ta ch, sh, dj i zj.
Tur e vokalnan menshoná tin un zonido so, ku eksepshon di e, ku por tin e zonido di shua (ə). Ehèmpel: "tres" vs. "mangel".
Sierto konsonante segun reglanan di Antias[editá | editá fuente]
Segun reglanan di Antias, tin sierto kaso ora ta huza e konsonantenan c, j, q i x. Esakinan ta:
- Solamente den kombinashon ku otro konsonante, manera ch, dj, èts.
- Den matemátika, kímika, èts.
- Den nòmbernan propio: Carlos, Jacob, Quincy, Xavier
- Esaki no ta inkluí nòmbernan di kariño adaptá di esaki
- Den nòmbernan geográfiko
- Palabranan fiá i adaptá di otro idioma
Vokal, diptongo i triptongo[editá | editá fuente]
Ora ta skibi palabranan, partikularmente palabranan fiá di hulandes, no ta skibi vokal dòbel, a menos ku ta tende dos vokal den pronunsiashon. Ta nifiká ku, por ehèmpel, no ta skibi "spaar", pero "spar". Algun ehèmpel di palabranan ku si por: oochi, reeduká, koopera, kreensia. Tambe no ta sigui e regla hulandes di pone trema (¨) pa distinguí entre e dos vokalnan.
Den papiamentu por haña varios kombinashon di vokal, òf diptongo. Esaki ta un lista di nan tur:
- Esaki ta un eksepshon di e regla di aksènt grave. Tin hopi palabra ku e diptongo èi i pa redusí signonan ortográfiko na un minimo, a disidi ku ta skibi e diptongo aki sin aksènt.
- Esaki tambe ta un eksepshon di aksènt grave. Tin hopi palabra ku tin e diptongo òu i aki tambe tin ku redusí signonan ortográfiko den tekstonan. Tambe e diptongo au no ta korekto. Por ehèmpel, e palabra mester ta outo, no auto.
Algun regla di vokal i diptongo[editá | editá fuente]
- No ta kuminsá ningun palabra ni ningun sílaba ku diptongo ku ta kuminsá ku i òf u. Na luga di esaki ta huza y i w.
- Ehèmpel: yabi, wowo.
- No ta skibi e konsonante y entre e vokal i i un otro vokal.
- Ehèmpel: antiano, no antiyano.
- No ta skibi e konsonante w entre e vokal u i un otro vokal.
- Ehèmpel: yuana, no yuwana.
Triptongo[editá | editá fuente]
Triptongo ta kombinashon di tres vokal. Aki ta lista nan tur:
- Pa limitá aksènt, no ta pone aksènt grave riba e di e triptongo uei, ounke ta pronunsiá un è.
Konsonante[editá | editá fuente]
Segun e reglanan di papiamentu di Antias, e konsonantenan vet tin algun regla i eksepshon.
- Mantené e sílabanan inisial ab-, ob-, sub- i ad- solamente kaminda e konsonantenan b i d ta zona asina.
- abreviá, pero apstene
- obligá, pero ophetivo
- Pa haña e zonido sonoro di g dilanti e, è òf i, mester interkalá un u.
- guera, no gera
- sigui, no sigi
E regla no ta aplikabel ora ta pronunsiá un shua.
- sanger
- mangel
Sigun reglanan ortográfiko di 1976 ta solamente un konsonante, esta n por a skirbi dòbel, si ta trata di un palabra ku e sufiho di plural -nan. Ehèmpel: pannan, sènnan.Na 2007 a disidi ku ta usa tambe: 1. palabra ku ta kuminsá ku n i ta kompañá pa e prefiho in-. Ehèmpel: innatural, innesesario. 2. palabra ta kaba ku m i ta kompañá pa e sufiho -mentu. Ehèmpel: leimmentu. 3. palabra kompuesto di kua e promé ta kaba ku s i e di dos ta kuminsá ku s.Ehèmpel: dosshen, tresshen. 4 palabra ku ta kuminsá ku p i ta ta kompañá pa e prefiho sup-. Ehèmpel: supprograma.
Aksènt[editá | editá fuente]
Normalmente, na papiamentu e énfasis di un palabra ta kai semper riba e último sílaba di un palabra ku ta kaba ku konsonante, òf riba e penúltimo sílaba di un palabra ku ta kaba ku vokal. Naturalmente tin eksepshon i pa nota esakinan na papiamentu ta huza dos tipo di aksènt: aksènt grave i aksènt skèrpi. Pa palabranan ku aksènt grave no tin regla spesial. Pa huzo di aksènt skèrpi, tin algun regla.
Ta pone aksènt skèrpi riba tur palabra polisilábiko:
- Unda e énfasis ta kai riba e último sílaba, i e palabra ta kaba ku un vokal:
- piská
- informá
- kachó
- Unda e énfasis ta kai riba e penúltimo sílaba, i e palabra ta kaba ku un konsonante:
- fásil
- hóben
- miéntras
Esaki no ta inkluí palabra ku ta kaba ku un shua siguí pa un konsonante:
- mangel
- amandel
- koper
- Unda e énfasis ta kai kualke otro kaminda ku no ta último òf penúltimo:
- sílaba
- sientífiko
- áwaseru
Aksènt no ta kambia ku palabranan ku ta terminá ku e sufihonan mente òf nan. Si nan tabata tin un aksènt, e ta keda, si no tabata tin, no ta pone un aserka.
Algun ehèmpel:
- íntimo ta bira íntimamente
- fásil ta bira fásilmente
- piská ta bira piskánan
- regla ta bira reglanan
Eksepshon[editá | editá fuente]
- Si e sílaba ku énfasis mester risibí un aksènt grave i un aksènt skèrpi, no ta pone aksènt skèrpi riba e sílaba.
- No ta pone aksènt skèrpi riba palabranan unda e énfasis ta kai riba e último sílaba, i ta kaba ku un diptongo dekresiente òf un triptongo.
- kabai
- Kòrsou
- Tambe pa redusí huzo di signo ortográfiko, no ta pone aksènt skèrpi riba tabata ku tabatin.
- No ta nesesario pa pone aksènt riba lèter kapital.
- Último i Ultimo ta korekto
Lèter kapital[editá | editá fuente]
Ta skibi ku lèter kapital:
- E promé lèter na prinsipio di un teksto
- E promé lèter na prinsipio di un frase, esta semper despues di un punto ( . ), un signo di interogashon ( ? ), òf di ekslamashon ( ! )
- E promé lèter di nòmbernan propio di un persona, animal òf opheto
Nòmber di deidat i di personanan divino i nòmber geográfiko ku ta pertenesé na e grupo aki; "San" i "Santa" dilanti un nòmber tambe
- Títulonan òf nòmbernan di dignidat manera
- Sumo Pontífise
- Su Mahestat
- Palabranan prinsipal den títulonan i epígrafenan
No ta skibi ku lèter kapital:
- Nòmber di dianan i lunanan
- djaluna
- aprel
- Nòmber ku ta deriva di nòmbernan geográfiko (sustantivo i athetivo)
- un arubiano
- un buki hulandes
- Idiomanan
- papiamentu
- indones
Kontrakshon[editá | editá fuente]
E uzo di kontrakshon na papiamentu ta hopi komun, partikularmente ora ta papiá. Ta rekomendabel ku ta evitá mas tantu posibel e uzo di kontrakshon den teksto. Den kaso ku mester skibi palabranan ku kontrakshon, ta uza un apóstrofe kaminda tin elishon di un òf mas lèter.
- Algun ehèmpel di elishon di un lèter:
- ta asina - t'asina
- no ta asina - n' t'asina
- yuda e - yud'é
- Algun ehèmpel di huzo di apóstrofe sin espasio entre e apóstrofe i e lèter su dilanti i esun despues:
- kashi di glas - kash'i glas
- kos di hari - ko'i hari
- bleki di lechi - blek'i lechi
Aki tin elishon di e último lèter di e promé palabra i e promé lèter di e di dos palabra.
- Algun ehèmpel di huzo di apóstrofe ku espasio entre e palabra dilanti e apóstrofe i e apóstrofe:
- brel di solo - brel 'i solo
- stèm di kanta - stèm 'i kanta
- bòter di biña - bòter 'i biña
Aki tin elishon di e e promé lèter di e di dos palabra so.
- Ta hopi komun pa huza kontrakshon ku e pronòmbernan personal ami, abo i e. Por huza kontrakshon aki, pero ta preferibel ku ta skibi nan lòs di e verbo su dilanti:
- duna ami - duna mi, dun'ami
- duna abo - duna bo, dun'abo
- duna e - dun'é
Komparashon entre Português, Papiamentu, Kriolu di Guinea-Bissau i Kriolu di Kabu Verdi[editá | editá fuente]
Wak tambe[editá | editá fuente]
- Papiamentu
- Ortografia di Papiamento (Aruba)


text:
Minister Otmar Oduber ta indica cu ta importante pa mira e consistencia cu tin continuamente den e plannan cu a pronostica. E ta bisa esaki den cuadro di e diferente plannan realiza y cu ta den proceso relaciona cu industria di turismo crucero en especial.
E mandatario a duna di conoce esaki despues di a realiza hunto cu Prome Minister Mike Eman y Minister Benny Sevinger e ground breaking di Welcome Plaza dilanti porta di waf. El a indica cu esaki ta un otro proyecto cu cual Gobierno a compromete cu e asociacion di barconan crucero (FCCA) na momento cu a reuni cu nan.
Na final di 2014 tabatin encuentronan na Miami y un di e proyectonan grandi cu tin ta e cooperacion cu ta bay tin cu tur e museonan cu tin na Aruba. Awor ta den proceso di pone tur museo bou di un solo fundacion y Minister Oduber ta spera cu den februari di e aña aki e lo ta completamente operacional. Banda di esaki el a menciona e inversionnan cu ta wordo haci pa haya e di tres tram cu lo haci posibel e continuidad den circulacion pa por sigui hiba hendenan den Caya Grandi y moviliza e hendenan for di den Caya Grandi. Esaki no ta solamente pa turista, pero tambe pa local na momento cu e parkeer meters ta operacional y introduccion di e diferente parkeergarages.
Continuando, Minister di Turismo a duna di conoce cu a cera aña 2014 riba bon pia, mescos cu aña 2013, solamente cu un diferencia minimo pa loke ta trata e cantidad di turista crucero, cual tabata uno record na 2013. Pa 2015 ta premira atrobe cu lo mantene esaki y cuminsa mira crecemento atrobe den 2016/17 pa loke ta e cantidad di bishitantenan, pero enfocando tambe riba e producto, e calidad y cu esnan cu ta bishitanos por laga mas tanto atras den nos economia.
Minister Oduber a indica cu pa loke ta turismo crucero tin un enfoke special pa barconan mas grandi, al igual cu pa barconan mas chikito, pero di un calidad hopi halto. Relaciona cu e ultimo aki, e mandatario a agrega cu e hendenan cu ta bin riba e barconan aki ta hopi selectivo. Aña pasa a ricibi dos di nan y pa e aña aki tin un par cu ta planifica, ademas cu lo sigui busca e tipo di barconan aki.


text:
Den cuadro di expancion pa loke ta trata e proyecto di UV Filter na RWZI na Parkietenbos, Minister di Turismo, Transporte, Sector Primario y Cultura Otmar Oduber ta hopi satisfecho cu e proyecto aki ta un exito ya caba den su fase di prueba.
Diahuebs atardi representantenan di Ministerio di Sector Primario a reuni hunto cu DOW como tambe representantenan di e compania Berson, cu ta e compania cu a fabrica e systema di UV cu ta wordo usa riba e proyecto di RWZI, pa asina haya un ronda cu splicacion riba con e proyecto aki ta andando.
Durante e ecuentro aki Sr. Frank Benita ‘bedrijfsvoerder’ di RWZI- DOW a splica cu e proyecto di UV filter ta den su ultimo fase, den cual e systema lo core den un fase di prueba pa un siman largo pa asina aki saca tur e foutnan chikito cu por exisisti afor. Na final di e siman di preuba aki lo saca diferente e muestra pa wordo analisa na Lands Laboratorium, pa mira kico e efectonan di e UV ta riba e diferente bacterianan den e awa.
Minister Otmar Oduber den cuadro di su esfuerzonan pa tin un plan continuo pa por prove di awa durante henter aña pa agricultor y criadornan di bestia, a dicidi di bin cu extra UV pa brinda mas proteccion pa tur tipo di plantacion.
E systema nobo di UV cu a wordo instala lo percura pa e awa keda circula den e tanki pa brindando un mihor garantia di calidad di awa. Santa Rosa lo percura pa colecta e awa aki tur dia y pa distribui esaki pa Sector Primario di nos isla.
Minister di Sector Primario ta indica cu den transcurso di e simannan entante lo trece e resultadonan di testnan dilanti, pa asina aki den un forma oficial inaugura e proyecto aki.
Cu esaki Minister Oduber lo kier a yega na un solucion definitivo pa loke ta trata awa pa tur agricultor y criador di bestia gratis. Concluyendo por bisa cu e sistema aki ta uno sostenibel y cu ta garantiza un produccion di awa di calidad cu ta permiti pa durante henter aña por conta cu produccion di fruta y berdura pa nos comunidad.


text:
Corte Comun di Husticia di Aruba, Corsou y Sint Maarten y di Boneiro, Sint Eustatius y Saba (GHJ)
Corte Comun di Husticia di Aruba, Corsou y Sint Maarten y di Boneiro, Sint Eustatius y Saba ta encarga cu hurisdiccion den prome instancia y den apelacion riba e islanan di Aruba, Corsou, Sint Maarten y di Boneiro, Sint Eustatius y Saba. Corte Comun di Husticia ta consisti di un presidente y demas miembronan y miembronan suplente. Miembronan di Corte Comun di Husticia ta trata, tanto den prome instancia como den apelacion, casonan civil, casonan penal y casonan di hurisdiccion administrativo (cu tambe ta encera casonan di belasting).
Corte di prome instancia
Un caso cu ta bay corte pa prome biaha, generalmente ta cay bou di hurisdiccion di Corte di prome instancia, cu ta parti di e organisacion di Corte di apelacion. Casonan asina generalmente ta keda trata pa un hues. Corte di prome instancia di Aruba, Corsou, Sint. Maarten y di Boneiro, Sint Eustatius y Saba tin su sede na Corsou y bou di dje ta cay tur e islanan di Aruba, Corsou, Sint Maarten y di Boneiro, Sint Eustatius y Saba. E tin su sesionnan tambe na tur e islanan. Alabes tin un Corte di prome instancia pa Aruba cu tambe ta parti di e organisacion di Corte di apelacion.
Apelacion
Corte Comun di Husticia di Aruba, Corsou, Sint Maarten y di Boneiro, Sint Eustatius y Saba ta trata casonan den apelacion cu a keda trata y sentencia den Corte di prome instancia. E hues cu a trata e caso den prome instancia, no ta tuma parti na e tratamento di e mesun caso den apelacion. E casonan den apelacion ta keda trata pa tres miembro di Corte di apelacion. E huesnan ey e ora ey ta forma Corte Comun di Husticia di Aruba, Corsou, Sint Maarten y di Boneiro, Sint Eustatius y Saba. Pues e nomber aki ta para tanto pa Corte Comun den e totalidad di e organisacion di hurisdiccion di Aruba, Corsou, Sint Maarten y di Boneiro, Sint Eustatius y Saba (bou di cua tambe e Cortenan di Prome Instancia) como pa e instancia di apelacion so (siguientemente ta referi na dje como ‘Hof’). Tin casonan di excepcion tambe caminda tres hues di Hof ta trata casonan den prome instancia.
Colegionan special
E miembronan di Corte Comun di Husticia di Aruba, Corsou, Sint Maarten y di Boneiro, Sint Eustatius y Saba tambe ta traha hunto den colegionan special, manera Corte di apelacion den asuntonan di ambtenaar y Corte di apelacion den asuntonan di impuesto.
Kico ta Corte di prome instancia?
Un caso cu ta bay corte pa prome biaha, ta cay bou di autoridad di Corte di prome instancia. Casonan asina generalmente ta keda trata pa un hues.
Un caso di apelacion ta keda trata pa 3 hues. E huesnan aki hunto ta forma Hof. E nomber aki ta para tambe pa henter e organisacion di hurisdiccion.
Corte Comun di Husticia di Aruba, Corsou, Sint Maarten y di Boneiro, Sint Eustatius y Saba


text:
KÒRSOU ‘Steppingstone’ (sprenplank) pa region di Caribe.
Seri di Herensia Kultural
No pintura riba baranka so
E promé hende ku a skibi tokante ‘arte riba baranka’ na Antia Hulandes, tabata e domi protestant Bosch. Alrededor di 1836 el a deskribí e pinturanan riba baranka na Aruba komo ‘hiroglifo’. Sinkuenta aña despues e pader katóliko Van Koolwijk a bini ku deskripshonnan detayá di e pinturanan riba baranka na Aruba i Boneiru (Onima). E geólogo Martin a konsiderá e ‘figuranan di bestia’ na Aruba komo sin sentido (‘ziellose spielereien’), pero e investigadó Pinart a mira semehansa ku e arte riba baranka na Antia Grandi.
Na promé instansia tabata pensa ku na Kòrsou no tin arte riba baranka. Ta te na 1947 e kontroladó di tráfiko aéreo Ringma a deskubrí e promé pinturanan riba baranka na Seru di Wama (Tafelberg). Un aña despues el a haña pintura tambe na Hato. E sitio akí tabata partikular: banda di pintura, el a topa tambe ku grabashon riba baranka (petroglifo). Na e sitio akí el a koba saka ademas algun skelèt tambe.
Pintura riba baranka ta imágennan pintá riba kurpa di baranka. Nan por ta koló kòrá, pretu òf blanku. Petroglifo hende ta graba riba kurpa di baranka i tin biaha ta fèrf nan duna nan koló. Den Caribe, sin embargo, no a topa petroglifo (manera na Merka i na Suramérika).
E biólogo Pieter Wagenaar Hummelinck tabata e promé ku na 1953 a publiká ekstensivamente tokante arte riba baranka na Aruba, Kòrsou i Boneiru. El a inkluí e konklushonnan di Ringma den su publikashonnan i el a pidi e eksperto hulandes di arte riba baranka Dubelaar pa e studia arte riba baranka na e Islanan A.B.C. Dubelaar a yega na e konklushon ku mester tabatin mas sitio na Kòrsou. Danki na esfuersonan di e grupo di trabou na Kòrsou a bini 24 sitio nobo kaminda ta topa e pinturanan riba baranka na Kòrsou. (1991).
Sitio bieu
Na Kòrsou, Aruba i Boneiru arte riba baranka ta konsistí tantu di pintura riba baranka komo di petroglifo. Esaki ta remarkabel. Na e otro islanan den Caribe (fuera di Antia Grandi) ta petroglifo so a topa. Un gran diferensia pues. Pa por komprendé e diferensia akí, nos mester konsiderá distribushon di arte riba baranka.
Na parti ost di Venezuela nos ta topa petroglifo so (distribuí mas aleu tambe riba e islanan di Caribe). Ta topa pintura riba baranka na parti oksidental di Venezuela i na Kòrsou, Aruba i Boneiru. Na paisnan manera Cuba, República Dominicana i Puerto Rico tambe a haña pintura riba baranka. Pa loke ta arte riba baranka nos por konkluí antó ku Kòrsou tin mas en komun ku e paisnan akí ku e tin ku sobrá di region di Caribe. Na Kòrsou tin dos sitio kaminda ta haña konsentrashon di arte riba baranka, esta na Rincon-Hato i na Chinchó (Sint Joris). Den e region di Rooi Rincon-Hato a topa na un solo lugá tantu petroglifo komo pintura. Ademas, e sitio akí ta pertenesé na un di esunnan mas bieu di Region Caribe.
A proponé UNESCO pa pone e sitio akí komo kandidato pa subi lista di Herensia Kultural Mundial. Total a registrá diesocho sitio. E sitio mas importante den e área di Chinchó ta Ronde Klip. Aki a topa ku mas di shen pintura riba baranka. Tur e dos konsentrashonnan di arte riba baranka ta kuadra ku e fechanan ku a pone di tempu Arkaiko. Ke men, lo por asumí ku mayoria di arte riba baranka na Kòrsou ta kreá pa hendenan arkaiko. Na Boneiru a indiká Onima komo kandidato pa subi lista di Herensia Kultural Mundial i na Aruba e kandidato ta e sitio di Arikok-Ayo.
Steppingstone (sprenplank)
Komo tantu na Antia Grandi komo na Kòrsou (i Aruba i Boneiru) ta topa pintura riba baranka i petroglifo, por konkluí ku mester ta eksistí un relashon entre Antia Grandi i Kòrsou. Tambe pa loke ta nan estilo e petroglifonan di Antia Grandi tin semehansa ku esunnan di Kòrsou.
Tin mas paresido arkeológiko entre Antia Grandi i Kòrsou. Por ehèmpel, a topa hèrmèntnan idéntiko na Cuba i na Kòrsou. E hèrmèntnan akí ta úniko pa region di Caribe. Loke e arkeólogonan Haviser na Kòrsou i Versteeg na Aruba a topa tempu nan a koba, ta mustra ku den tempu arkaiko na Cuba i na e islanan A.B.C. e habitantenan tabatin e mes kustumber di entiero: oker kòrá na frenta di e kráneo i un piedra grandi riba pechu di e defuntu. Haviser a mustra tambe riba e posibel rutanan di migrashon di Venezuela pa Aruba, Kòrsou i Boneiru i despues sigui bai Cuba. Ta parse ku pa e habitantenan arkaiko, Kòrsou a sirbi di un ‘steppingstone’ pa yega i pobla Antia Grandi.
Portrèt: C-26 Ronde Clip, Kueba di jetchi, Ronde Clip N.11.F
Fuente
Kòrsou, ‘Steppingstone for the Caribbean. André’ Rancuret (NAAM 2006).
Teksto: Redakshon di NAAM. Portrèt: grupo di trabou Pintura riba baranka.


text:
Awe mi a haña di un Parlamentario un mensahe di bon deseo di awe, 10-10-21, komo “Dia di Outonomia”. Serio? Yama 10-10 “Dia di Outonomia” ta muestra di ignoransia di nos historia emansipatorio. Ta bon pa e Parlamentario i tur esnan ku ta bou di impreshon ku e fecha di awe tin ke ber ku outonomia, sa ku riba 10-10-10 Antia Hulandes a keda desmantelá. Riba 10-10-10 nos no a haña outonomia. Nos a haña outonomia riba 7 febrüari 1951 ku introdukshon di un Konstitushon nobo. Gobernadó Leonard Peters den un reunion èkstraordinario di Staten a para ketu na e akto aki bisando:”Een nieuw tijdperk is thans voor de Nederlandse Antillen ingegaan [waarbij] de volle verantwoordelijkheid voor het inwendig bestuur naar U leden van de Staten wordt verplaatst. Van zijn eerste daden af [..] is straks de Regeringsraad van de Nederlandse Antillen aan U verantwoording schuldig”. Riba 15 desèmber tampoko ta dia di outonomia, sino Dia di firmamantu di Statüt. Statüt a konsolidá i perfekshoná nos status outónomo di 1951. Statüt a drenta na vigor riba 29 desèmber 1954. Riba 10-10-10 Kòrsou a bira outónomo den Reino despues ku for di 1951 e tabata outónomo den bachi di Antia Hulandes (AH).Bo ke selebrá 10-10? Yamé Dia di Desmantelashon di Antia Hulandes. Yamé Dia di Kòrsou Outónomo den Reino. E no ta “Dia di Outonomia”.
Boise, Idaho


text:
Durante fin di siman nos por a tuma nota den prensa cu informacion di pashentnan contagia cu COVID ta circula rond. E situacion aki ta hopi preocupante pa e motibo cu cada ciudadano tin derecho riba privacidad. Di otro banda tambe pasobra durante di un crisis tin procedura, regla y ley cu mester wordo sigui pa asina entre otro evita cu informacion confidencial por circula rond.
PREGUNTANAN POR ESCRITODialuna mainta mes ora a manda 21 pregunta pa e mandatario en cuestion, sr. BEc D. Oduber, pa asina por haya aclareacion riba e sucedido. E preguntanan ta toca e parti informacion, specificamente ki informacion ta wordo registra, ken tin acceso na e informacion aki y con ta garantisa cu e informacion aki ta bon protehi. Di otro banda tin diferente pregunta a wordo haci riba e parti di comunicacion y si e crisisteam ta traha a base di protocolnan. Ta sumamente importante pa esaki no ripiti.
PARTICIPACION DEN CUMBRENAN POLITICOMi ta di opinion cu como director bo semper mester percura pa no wordo involucra den politica. No pone bo mes den e posicion ey. P’esey participacion den un cumbre politico, siendo bo ta forma parti di e team cu ta maneha e crisis, segun mi no ta na su lugar. No obstante cua partido politico organisa un cumbre riba un tema cu bo mes ta traha den e team pa combati’e. Y sigur no si e partido politico ey publicamente a critica e trabou di e team di crisis, cual bo mes ta forma parti di dje, cu ta maneha e pandemia. P’esey tin diferente pregunta a wordo dirigi na Minister Oduber pa sa si esaki ta cuadra den su maneho y si e mes a duna autorisacion pa cu esaki.
PA CONCLUIFraccion di MEP lo keda en espera di e contestanan por escrito di Minister. Nos a tuma nota den prensa cu Minister a indica cu ya caba tin denuncia a wordo entrega, cual nos ta haya un bon prome paso. Diahuebs awor ora cu crisiteam bin duna un “update” na Parlamento durante di un reunion publico (bijeenkomst) lo sigui elabora riba e parti aki cu Minister Oduber.
Rocco Tjon: Confidencialidad di informacion mester wordo garantisa!
Durante fin di siman nos por a tuma nota den prensa cu informacion di pashentnan contagia cu COVID ta circula rond. E situacion aki ta hopi preocupante pa e motibo cu cada ciudadano tin derecho riba privacidad. Di otro banda tambe pasobra durante di un crisis tin procedura, regla y ley cu mester wordo sigui pa asina entre otro evita cu informacion confidencial por circula rond.


text:
Ku asombro nos a tuma nota di e konklushonnan di prof. Herman Bröring den Amigoe di djaweps 26 di sèptèmber 2019 ku tin indikashon ku dualismo no ta funshoná bon ainda na Boneiru. Ta parse ku redakshon di Amigoe na Boneiru ta usando prof. Herman Bröring komo arma pisá pa metanan puramente polítiko i tambe pa duna nan aliansa ku Partido Demokrat di Boneiru un impulso fuerte. Herman Bröring ta profesor di derecho atministrativo na Universidat di Groningen. Ku sierto regularidat e ta duna lès tambe komo profesor invitá na Universidat di Aruba.
Ta awor numa dualismo na Boneiru ta 9 aña bieu i ku kosnan no ta kanando manera mester ta por a saka tambe for di e investigashon di promoshon di aña 2018 di e èks-grefir di Konseho Insular di Boneiru, señor Willem Cecilia. E pregunta di investigashon tabata den ki grado suidadanonan, instansianan sosial, sektor privá, prensa, anterior gobernantenan i sindikatonan ta eksperensiá implementashon di un modelo di gobernashon nobo den Entidat Públiko Boneiru komo tal ku por papia di bon gobernashon. Tambe a investigá kua ta e faktornan ku por indiká komo variabelnan ku ta opstakulisá.E konklushonnan di e investigashon ta indiká ku suidadanonan di Boneiru en general ta pensa relativamente negativo tokante funshonamentu di demokrasia lokal na Boneiru. T’asina ku dualismo ta duna un impulso na e hopi karakterístikanan di ‘good governance’, kaminda konforme e hipótesis opinionnan i wisionan di suidadanonan ta bisa algu tokante funshonamentu di demokrasia lokal.
Ta parse ku no a ilustrá e konteksto kompleto di e totalidat na prof. Bröring, sino sigur e lo tabata hopi reservá pa duna un opinion tokante funshonamentu di dualismo na Boneiru. Den un karta di 16 di sèptèmber Kolegio Ehekutivo i gezaghebber a indiká ku entre 23 i 25 di sèptèmber nan lo no tabata na Boneiru relashoná ku un sita ku sekretario di estado Knops na Sint Maarten. Tokante di esaki a papia tambe den presidio. Den e artíkulo di Amigoe no ta bira kompletamente kla si prof. Bröring tabata na altura di e echo ku e presidente di Konseho Insular a intermediá pa trata e tópiko ‘soborno di prensa atraves di Kolegio Ehekutivo’ na un otro momentu, pero ku simpelmente i pertinentemente e lider di partido di Partido Demokrat a nenga esaki.
Kada bes ta notabel ku ta parse ku señor Abraham ta papia na nòmber di Konseho Insular, pero su frakshon ta representá solamente un tersera parti di e total di miembronan. No ta e miembronan di Konseho Insular pa koalishon a torpediá e debate. Tur hende a mèldu nèchi ku nan no por bini i algun di nan asta no tabata na Boneiru. Ta Abraham mes ku pertinentemente a nenga di trata e tópiko mas promé òf mas despues a hasi esaki.
Por último ta bon pa referí na e kolumna di prof. Douwe Jan Elzinga den e revista ‘Binnenlands Bestuur’. E ta duna su punto di bista tokante e echo ku miembronan di Konseho Munisipal ta bandoná reunion pa asina rementá kuórùm pa votashon. Tin kestion di ‘mal uso di derecho’ ora ku mayorianan di okashon ta forsa desishonnan. Prof. Elzinga ta di opinion ku dentro di Konsehonan Munisipal na Hulanda mester tin kestion di un relashon respetuoso. Banda di e reglanan ku ta vigente pa esei den lei i den konstitushon, un bon kultura di gobernashon i toma di desishonta di gran nifikashon. Ta parse ku 17 aña despues di implementashon di dualismo na Hulanda, e no ta funshoná dje bon ei na Hulanda Oropeo tampoko.
Si e reunion di Konseho Insular di 24 di sèptèmber lo a sigui, lo tabatin kestion di un mayoria di okashon. Ta mas kla ku di dia ku señor Abraham, mirando su reputashon dudoso, lo a hasi mal uso di esaki. Su rechaso pertinente pa koperá pa stipuláun otro fecha pa e tratamentu ta mustra tambe riba un relashon no-respetuoso den direkshon di otro miembronan di Konseho Insular, Kolegio Ehekutivo i e presidente i asina na un manera struktural e ta opstakulisá un bon kultura di gobernashon i toma di desishon. Si sigui asina dualismo na Boneiru no tin niun chèns pa logra.
DUALISME OF GELEGENHEIDSMEERDERHEID OP BONAIRE?
Met enige verbazing is kennis genomen van de conclusies van prof. Herman Bröring in de Amigoe van donderdag 28 november 2019 dat het naar uitziet dat het dualisme nog niet lekker werkt op Bonaire. Het lijkt erop dat prof. Herman Bröring als hoogleraar bestuursrecht aan de Universiteit in Groningen, die ook regelmatig gastcolleges geeft aan de Universiteit van Aruba, als zwaar geschut door de redactie Amigoe op Bonaire in stelling is gebracht om louter politieke doeleinden alsook hun de alliantie met de Democratische partij op Bonaire een stevige impuls te geven.
Het dualisme op Bonaire is pas 9 jaar oud en dat het niet lekker loopt kon ook zo gehaald worden uit het promotieonderzoek uit 2018 van de ex griffier van de eilandsraad van Bonaire de heer Willem Cecilia. De onderzoeksvraag was in welke mate de burgers, maatschappelijke instellingen, de private sector, de pers, oud-bestuurders en vakbonden de invoering van een nieuw bestuursmodel in het openbaar lichaam Bonaire ervaren als zodanig dat gesproken kan worden van goed bestuur. Tevens is ook nagegaan welke factoren aan te wijzen zijn als belemmerende variabelen. De conclusies van het onderzoek duiden erop dat de burgers van Bonaire over het algemeen betrekkelijk negatief zijn over het functioneren van de lokale democratie op Bonaire. Het dualisme geeft namelijk een impuls aan de vele kenmerken van ‘goodgovernance’, waarbij conform de hypothese de opvattingen en oordelen van de burgers iets zeggen over het functioneren van de lokale democratie.
Het lijkt erop dat aan prof. Bröring niet de volledige context van het geheel is geschetst anders zou hij zeker zeer terughoudend zijn geweest een oordeel te geven over het functioneren van het dualisme op Bonaire. Het college en de gezaghebber hebben in een schrijven van 16 september aangegeven dat zij tussen 23 en 25 september niet op het eiland zullen zijn in verband met een afspraak met staatssecretaris Knops op St. Maarten. Het vorenstaande is tevens ook in het presidium besproken. In het artikel van de Amigoe komt het niet duidelijk naar voren of prof Bröring op de hoogte was dat de voorzitter van de eilandsraad heeft bemiddeld om het onderwerp ‘omkopen van de pers door het bestuurscollege’ op een ander moment te behandelen maar dit door de partijleider van de Democratische Partij simpelweg en pertinent is geweigerd.
Het valt telkens op dat de heer Abraham namens de eilandsraad lijkt te spreken maar zijn fractie vertegenwoordigd maar 1/3 van het totaal van de leden. Het debat werd niet getorpedeerd door de raadsleden van de coalitie, iedereen heeft zich netjes afgemeld en sommigen waren zelfs niet op het eiland, maar door Abraham zelf die pertinent heeft geweigerd het onderwerp eerder of later te behandelen.
Als laatste is het handig te verwijzen naar de column van prof. Douwe Jan Elzinga in het tijdschrift Binnenlands Bestuur. Hij geeft zijn zienswijze op het feit dat gemeenteraadsleden de vergadering verlaten om zo het stemmingsquorum op te blazen. Er is sprake van ‘misbruik van recht’ als gelegenheidsmeerderheden besluiten doordrukken. Prof Elzinga is de mening toegedaan dat binnen de gemeenteraden in Nederland sprake moet zijn van een respectvolle verhouding. Naast de regels die daarvoor gelden in de wet en grondwet is een goede bestuurs- en besluitvormingscultuur van grote betekenis. Na 17 jaar van de invoering van het dualisme in Nederland, lijkt het dus ook niet zo lekker te werken in Europees Nederland.
Zou de eilandsraadvergadering van 24 september zijn doorgegaan dat zou er sprake zijn geweest van een gelegenheidsmeerderheid. Het staat als een pal boven water dat de heer Abraham, gezien zijn twijfelachtige reputatie, misbruik hiervan zou hebben gemaakt. Zijn pertinente weigering mee te werken om een andere datum vast te stellen voor de behandeling wijst tevens op een onrespectvolle verhouding naar andere raadsleden, het college en de voorzitter toe en hindert hij op structurele wijze een goede bestuurs- en besluitvormingscultuur. Als het zo doorgaat dan heeft het dualisme op Bonaire geen kans van slagen.


text:
DEN HAAG – Aruba, Kòrsou i Sint Maarten por konta ku sosten for di Tweede Kamer, awor ku e ekonomia na e islanan ta basha aden ku e krísis di corona. Pero por tende eksigensia pisá tambe.
E presupuestonan di e tres islanan outónomo e último lunanan a trese hopi iritashon i lucha na Den Haag. A fòrsa e islanan di ekonomisá hopi. Aktualmente no por ripará muchu di e severidat aki. Ku eksepshon di VVD i SP.
“Den tempu di desaster i krísis nos mester yuda otro”, segun parlamentario Antje Diertens di D66. “Nos ta huntu, nos ta famia. I e ora ei bo ta kuida otro””, Joba van den Berg (CDA) ta haña. “Nos a yuda tambe despues di orkan Irma i nos lo hasi esei aworakí tambe”, Attje Kuiken (PvdA) ta bisa.
‘Bira ménos severo’
Ku esaki mester ta posibel pa suavisá e reglanan di presupuesto. Diertens (D66): “Nos lo bira ménos severo, nos ta hasi esaki tambe pa empresario na Hulanda. E situashon aktualmente ta diferente for di algun siman pasá, nos lo no bisa: Nos ta keda mantené manera na e tempu promé ku e krísis.”
PvdA tambe ke pa Den Haag ‘trata e presupuestonan mas fleksibel’. Si ta na parlamentario Attje Kuiken, tin otro posibilidat ainda manera fiansa barata via Hulanda. Tambe mester bini ayudo dirigí na esnan mas vulnerabel na e isla. Eventualmente den koperashon ku fundashonnan i organisashonnan di ayudo internashonal.
Tin zonido krítiko tambe: ‘Boso mes bini ku plan promé’
Pero tin zonido krítiko tambe. SP ta haña ku Hulanda ‘ku kurason masha, masha grandi’ mester ta habrí pa ayudo na e islanan, pero sí bou di e kondishon ku ‘e islanan mester bini ku petishon berdaderamente konkreto awor sí’.
“No kontrali”, parlamentario Ronald van Raak ta haña. “I no ku Hulanda ta bai manda sèn, pasobra esei no tin sentido. Nos a mira esaki kaba den pasado i esei no a bai bon. E ora ei tin hedun atrobe, pleitu, korupshon.”
E miembro di SP tabata tristu kaba tokante e ekonomia na e islanan. “Ainda Sint Maarten ta lucha ku e konsekuenshanan di orkan Irma i Aruba bon mirá ta fayit. I…, ya… Kòrsou tambe.
“Naturalmente nos ke yuda si ta nesesario”, parlamentario di VVD Andre Bosman ta haña. Pero esaki lo no logra pòrnada. Nos tabatin e palabrashon tambe ku e islanan lo a pone nan presupuesto na òrdu. Esaki no ta e kaso. Ami no ke duna un chèck blanku.”
Na desèmber Kòrsou a haña un instrukshon ofisial i obligatorio pa ekonomisá hopi. Willemstad a haña Den Haag muchu severo, pero na final no tabatin otro eskoho ku guli manda ‘bou awor i apelá.
Atrobe dies aña supervishon finansiero
Partido di gobièrnu VVD ta bai un paso mas aleu. Komo kambio pa ayudo mi ke un kòntrakt di dies aña, kaminda e islanan ta primintí di tene nan mes na palabrashonnan di presupuesto. Ku Hulanda komo supervisor”, segun Bosman.
Na 2010 a apsolbé un debe di biónes di Antia Hulandes (ku eksepshon antó di Aruba ku tabata outónomo kaba e tempu ei) komo kambio pa un supervishon finansiero temporario. Pa mayoria di polítiko na e isla un prolongashon asina ta un tehi. For di siensia tambe a bini krítika pisa.
“Aktualmente mi tin dies aña komo bosero di Relashonnan den Reino. Nos a pidi pa hasi algu na kriminalidat, korupshon, finansa di gobièrnu, i nada no a bira mihó. Pero si mester di ayudo ata nan na porta.”
CDA ta not amused
Partido di koalishon CDA ta reakshoná sorpresá riba e pronunsiashonnan. “Mi ta haña e pronunsiashonnan aki masha di un banda so. It takes two to tango pero bo mester keda papia ku otro si”, parlamentario Joba van den Berg ta bisa. “E nesesidat ta grandi.”
Gabinete hulandes dispuesto na yuda
Gabinete hulandes siman pasá a laga sa ku e lo yuda tur seis isla (finansieramente). Minister Raymond Knops (Relashonnan den Reino) promé ke warda e konsehonan di entre otro IMF tokante Aruba, Kòrsou i Sint Maarten.
E munisipionan ekstraordinario Boneiru, Saba i Sint Eustatius – ku ta kai direktamente bou di mando di Den Haag – a haña un pakete di sosten kaba pa kompania i trahadó


text:
Pa tratamento na Santa Rosa(DLVV) e bestianan mester ta mara pa transporte y tratamento. Pa tratamento na e sitio di cria di bestia mes, e bestianan mester ta separa y mara caba.
Cuido adicional di bestia
Descripcion
Santa Rosa/DLVV ta ofrece e servicio di castra, feita, corta hoef y kita cacho di lamchi na Santa Rosa(DLVV) mes of na e sitio di cria. Na e sitio pa cria bestia e servicio ta solamente posibel riba diaranson mainta y na Santa Rosa di dialuna pa diabierna te cu 10 or di mainta. E motibo ta, cu no ta na e bienestar di e bestia ora ta transport’e mas laat riba e dia.
Unda pa pidi'e? / Mas informacion na
Santa Rosa (DLVV) - Seccion di Cria di bestia
Kico mi tin di hiba cu mi?
Cuanto e ta costa?
Te cu proximo aviso:
Cuanto tempo ta dura pa hay'e?
Tin cu haci un cita pa e servicio aki.


text:
[:pa]E bont di konsumidó na Boneiru, a disidí pa laga e funkshon di gerensia, manera e statutonan ta preskribi, wordu ehersé dor di tres persona. Esta, un presidente, un sekretario i un tesorero. E tesorero mientrastantu a wordu apuntá.
Unkobon awor ta buskando un bolunatario ku lo ke tuma na su enkargo e tarea di presidente. E bondsraad i e parlamentu di miembronan di e asosashon a traha un profil di e presidente ku e asosashon ta buskando. E presidente por ta un hende femenino o maskulino. No opstante, na profil e presidente ta indika ku maskulino.
Den un asosashon manera Unkobon ta importante pa e boluntarionan por atendé bon ku otro. Pa e motibu aki nos ta mantené un periodo di prueba di tres luna pa e funkshon di presidente, kaminda ku tantu e presidente komo e miembronan di e Hunta di Supervishon i e Bondsraad tin e oportunidat pa disidí si ta kontinuá ku otro pa tempu mas largu.
Mas detaye tokante di e prosedura di “werving” ta delineá i lo ta disponibel riba petishon.
Si bo ke hinka bo esfuersonan pa Boneiru, òf si bo ke mas informashon, tuma kontakto por fabor ku Unkobon na e-mail: secretariaat@consumentenbonaire.com òf telfòn 7821009 (dialuna – diabièrnè di 9:00 – 12:00 or).[:]


text:
SERVISIO
1. Kiko mi mester hasi pa mi por yega na un tereno di Gobièrnu?
Ora tin tereno disponibel, Gobièrnu ta hasi posibel pa yena un inskripshon por bini na remarke pa un tereno. Pa inskripshon tin 3 kondishon:
- E persona mester ta inskribí na Kòrsou?
- e persona mester tin por lo ménos 18 aña di edat
- e persona no por ta doño di un parsela, ni e no por tin parsela den èrfpagt òf di hür
Mi tin un tereno, pero mi ke entregá esaki pa haña un otro; kiko mi tin ku hasi?
Normalmente no ta eksistí e opshon pa kambia un parsela pa un otro. Solamente si e situashon di un parsela ku a keda emití no ta permití realisashon di e meta di konstrukshon di kas, ta posibel pa konsiderá kambio di parsela.
2. Mi por hasi un petishon pa un tereno spesífiko?
Na e momento aki ta emití parsela segun e sekuensia di e lista di espera. Den kaso ku durante di e proseso di emishon di tereno, indiká preferensha pa un parsela spesífiko, por purba tene kuenta ku esaki i purba investigá kiko e posibilidatnan ta. Domeinbeheer no ta garantisá ku e petishonario ta haña e parsela spesífiko ku el a pidi p’e na momentu di emishon.
3. Kiko mi tin ku hasi pa mi sa status di mi petishon?
Pa sa status di petishon, por tuma kontakto ku empleadonan di Sentro di Servisio. Alabes klientenan di Domeinbeheer por konsultá esaki den forma digital, ora log in riba wèpsait, hasiendo uso di un kuenta personal, en kombinashon ku un kódigo sekreto.
4. Kiko ta e diferensha entre un tereno di èrfpagt i tereno di hür?
Un tereno di èrfpagt ta un tereno ku a keda emití a base di un kòntrakt di èrfpagt. Èrfpagt ta un derecho real riba kual por establesé un derecho di hipotek. Ta posibel pa bende i traspasá un tereno di èrfpagt, bou di sierto kondishon.
Un tereno di hür ta un tereno ku a keda emití a base di un kòntrakt di hür pa un periodo máksimo di 5 aña, ku posibilidat despues di pidi prolongá e kòntrakt. Hür ta un derecho personal riba kual no ta posibel establesé un derecho di hipotek. No ta posibel tampoko pa bende i traspasá un tereno di hür.
5. Si mi a kumpra un kas riba un tereno di hür, e tereno ta bira outomátikamente di mi?
Nò, esei no ta e kaso. Mester drenta den kontakto ku Domeinbeheer pa kana e proseso pa rekonosé e kambio di nòmber.
6. Kiko mi mester hasi si mi ke sples un tereno?
Promé ta rekomendabel pa bai Sentro di Servisio di Domeinbeheer pa un splikashon mas profundo i un evaluashon di e splesmentu ku ke realisá. Despues, dependiente di e tamaño i e lokalidat/destinashon di e parsela, por duna un opinion riba e petishon pa sples e parsela.
7. Kiko ta e prosedura pa kambia un tereno di hür den un tereno di èrfpagt?
E prosedura ta ku mester hasi un petishon na Domeinbeheer i entregá e dokumentonan nesesario, manera e kòntrakt di hür i kopia di prueba di identidat (sédula òf pasport). Na Sentro di Servisio di Domeinbeheer ta saka kopia di esaki.
E prosedura aki no ta aplikabel pa terenonan ku ta destiná pa uso agrario.
8. Kiko mi mester hasi pa pone un tereno riba nòmber di un otro persona?
Pa pone un tereno riba nòmber di un otro persona mester drenta den kontakto ku Sentro di Servisio di Domeinbeheer pa por evaluá e petishon. Lo establesé ta den kua forma mester emití e tereno, esta komo tereno di èrfpagt òf komo tereno di hür. Na Sentro di Servisio lo brinda tambe un splikashon kompleto di e proseso.
9. Kiko mi mester hasi pa mi renobá mi kòntrakt di èrfpagt?
Pa renobá un kòntrakt di èrfpagt mester drenta den kontakto ku Sentro di Servisio di Domeinbeheer pa hasi un petishon di prolongashon di uzo di tereno di Gobièrnu. Domeinbeheer mes tambe por inisiá e proseso.
10. Mi por bende un konstrukshon riba tereno di èrfpagt?
Si esaki ta posibel via di notario.


text:
Ret Karibense ta trese un seri di artíkulo tokante e islanan di Hulanda Karibense, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
ORANJESTAD – Un pan pa seis dòler (5.56 euro) òf un liber di manteka pa sinku dòler (4.50 euro) no ta sumanan apnormal na Sint Eustatius. Preisnan por subi bai haltu i hopi habitante sa esaki. “Ami no ta traha lista di kos di kumpra. Mi ta wak den tienda kiko mi por paga”, Carli Meyer ta bisa.
Un pan na Hulanda ta kosta 0,79 euro i asina mayoria di e produktonan ta hopi mas barata ku na Sint Eustatius. Anto esaki miéntras ku hende di e klase di entrada di mas abou na Statia mester logra biba di ocho mil dòler pa aña.
Ret Karibense a hasi e mésun kompranan tantu na Sint Eustatius ku na Hulanda. E 22 kosnan riba e lista di kompra tabata prinsipalmente produktonan básiko manera pan, bèrdura, fruta òf piská/karni i a kumpra e variante di mas barata. Na Sint Eustatius finalmente mester a paga 82.08 dòler pa henter e lista, na Hulanda a paga 41.80 euro. Ke men e mésun lista di kompra na Sint Eustatius ta kosta kasi dòbel.
Importá
Louise Duggins ta doño di Supermerkado Duggins na Sint Eustatius. E supermerkado ta forma parti di un kadena di kompania na Statia i e islanan den besindario. Tur produkto den e supermerkado ta importá for di Estados Unidos. “Un be pa siman un container grandi ta yega for di Miami. Ta muchu karu pa importá produkto for di Hulanda i via Sint Maarten ta ko’i hari di bèrdè mes, si bo mira kiko bo mester paga.”
E úniko motibu ku Duggins por laga un container bini di Miami ta pasobra nan tin mas negoshi. “Si tabata solamente e supermerkado, lo mi mester a stòp. Lo mi no por a sigui. Niun hende no por soportá esaki.” Mayoria di e preisnan den e supermerkado tin apénas 25 porshento di ganashi.Espesialmente serka produktonan friu sigur 76 porshento ta bai na impuesto, friamentu, emboltura i transpòrt. Riba esaki ainda ta bini e gastunan di e edifisio i e trahadónan.”
Pensa mihó kiko bo ta kumpra
Pa mayoria di e habitantenan di Statia tur dia ta un sorpresa kiko nan ta bai kumpra. Allan Lijfack ta purba kome salú, pero tin be esaki no ta logra. Fruta i berdura ta karu. Esaki ta fòrsa bo si di ta kreativo, pasobra tur dia bo mester inventá algu ku e produktonan ku ta pagabel.”
Ora Statiano bai afó mayoria be nan ta bini bèk ku kompra. Maleta yen ku paki i bleki di kos. “Ora mi bini for di Hulanda mi ta bin ku pinda òf paki grandi di salmou humá. Kos asina mi no ta kumpra aki nunka, muchu karu”, Carl Meijer ta konta. No opstante e preisnan haltu Mejer no ta malkontentu. Hasi kompra ta karu pero otro kos manera gasolin ta basta barata. Bo mester djis pensa mas mihó kiko bo ta kumpra.
Dolarisashon
Segun diputado Astrid McKenzie-Tatem e preisnan haltu ta falta di dòler. “Ora di e transishon a disidí di pasa pa dòler, pero e tempu ei kaba mi no a mira ku esaki lo ta dje bon ei. Kaminda Kòrsou i Sint Maarten a keda paga ku florin nos mester a bai pa dòler. Djei e preis a keda meskos, ta djis a pone e signo di dòler su dilanti.”
Aktualmente no tin un solushon. McKenzie-Tatem ta konta si ku den futuro gobièrnu ke hinka mas energia i plaka den produkshon lokal. Na Saba i Boneiru un kònkòmber ta kosta djis algun sèn di euro pasobra ta kri’é lokalmente, algu ku no ta sosodé na Statia. No ta sigur si esaki ta yuda. “Nos ta ripará ku produktonan ku ta produsí lokalmente, manera hopi karni, i ku no tin belasten riba nan, tòg ta karu. Ke men parsialmente ta e doñonan di tienda tambe mester trese solushon.
Outor Elisa Koek


text:
Diasabra atardi a drenta informe di un caso hopi serio unda un pedofil lo a mishi na e parti intimo di un mucha di 12 anja na Eagle Beach. Mesora a dirigi un patruya di strand na e sitio. Na yegada di e patruya a bin compronde cu aki ta trata di un homber grandi adulto cu tabata den lama y a bay mishi cu un mucha muher chileno di apenas 12 anja, ela brasa e mucha di patras y cu su man ela mishi na e parti intimo di e mucha y e mucha a cuminsa grita. Mesora e tata di e mucha cu a wak kiko tabata pasando a bay dal e homber turista perverso ey y a yama polis. Otro miembronan di e famia tambe a mira e acto bochornoso y a condena e locual cu e homber a haci y a denuncie. Polis a yega y a logra saca e pedofil aki for di lama y a detene. E mucha mes a ser hiba pa hospital.
Richard Lacle


text:
Samenwerkende Fondsen Cariben ta duna kontribushon finansiero na proyektonan sosial. Nos ta duna sosten na por ehèmpel alohamentu pa èks detenidonan hóben. Pero tambe aktividatnan pa grandinan i mucha òf proyektonan pa drecha kalidat di bida den bario. Asina nos ke amplia embolbimentu entre hende. I sòru ku tur hende por partisipá den komunidat.
Prinsipalmente nos ta duna kontribushon finansiero na inisiativanan ku ta sali for di komunidat mes. Proyektonan pa kombatí pobresa. I ku ta duna oportunidat na un mihó kalidat di bida pa tur habitante di e islanan. Tambe pa esnan ménos sosial i ekonómiko privilegiá.
Konseho lokal
Riba tur e islanan Samenwerkende Fondsen Cariben ta haña asistensia di un Adviescollege lokal òf un konsehero lokal. Pa esnan ku ke hasi un petishon nan ta forma e lokèt lokal. Esnan interesá por aserká nan pa konseho i guia den nan petishon. E Adviescollege lokal òf konsehero lokal tin tambe un ròl den konsulta ku e gobièrnunan lokal.
E kolaborashon entre e fondonan ta hasi dunamentu di kontribushon finansiero i risibí esaki mas fásil. Tin un punto di kontakto i un prosedura di petishon simplifiká. Di e forma ei mas proyekto bon ta haña un chèns.
Un di e fondonan Hulandes ta fungi komo kordinadó general. E ròl aki ta kambia kada tres aña. Aktualmente Kansfonds ta e kordinadó general.


text:
Bòrchi ku mensahe pa mantené distansia físiko
Bòrchi ku mensahe pa mantené distansia físiko
Geplaatst op 26 March 2020 dor di Ministerio Desaroyo Ekonómiko
WILLEMSTAD – 24 di mart 2020 – Resientemente Ofisina di Turismo di Kòrsou (CTB) huntu ku Ministerio di Salubridat, Medio Ambiente i Naturalesa (GMN) i Ministerio di Desaroyo Ekonómiko (MEO) a pone bòrchinan ku e mensahe pa mantené distansia físiko for di otro.
A laga traha e bòrchinan aki konsiderando e situashon aktual ku nos tur ta aden kaminda huntu nos mester prevení e vírùs COVID-19. E bòrchi aki ta pa konsientisá pueblo pa mantené distansia físiko di 2 meter. Ta importante pa tene na kuenta ku e mensahe prinsipal ta pa tur hende keda kas i pa sali solamente pa aktividatnan ku ta keda konsiderá komo aktividatnan esensial. Den kaso ku bo mester sali kas, no aglomerá pero mantené distansia físiko tur momentu. E teksto riba e bòrchi ta na diferente idioma di manera ku e mensahe por yega na mas tantu persona posibel. E bòrchi ta poné kaba na Playa Piskadó. Den transkurso di e dianan benidero lo pone e bòrchi tambe na otro playanan públiko i arianan den naturalesa.
Pues sali kas solamente pa aktividatnan kual ta keda konsiderá komo esensial. Mantené distansia físiko di 2 meter for di otronan. Pa sigui tur último desaroyo i tep relashoná ku e vírùs di corona bishitá www.gobiernu.cw / Facebook di Gobièrnu di Kòrsou òf via Whatsapp 564-0440. Sea responsabel i ban kuida otro.


text:
WILLEMSTAD – Ayera anochi Teater Luna Blou a keda transformá den un sala di inspirashon unda Levi Silvanie i su banda a deleita e públiko ku músika i un mensahe poderoso. E sala tabata kompletamente yen, i esnan presente a eksperensiá un konsierto dokumental.
Aki Silvanie, di 27 aña, a konta via músika i proyekshon multivisual, kon pueblo di Kòrsou por supera tur obstákulo, n’e obstante ke kere den su mes i kere den otro. Tambe a anunsiá ku e movementu Superando ke sostené varios fundashon i organisashon ku ta boga pa adelanto di nos komunidat.
Deliberadamente a tene e tarima skur i a poné e lus riba e públiko, pa ilustra na e públiko ku iluminashon ta bini di nan mes. Durante e proyekshon, a bin na palabra, entre otro, e konosido reportero Yves Cooper, rumannan Stroop, i kosturero i diseñado Junius Isenia, kende tur a kompartí nan vishon pa Kòrsou i kon nan ta supera retonan den bida. Komo inspirashon di e tema, Alton Paas tambe a duna un bunita diskurso durante e show, unda ela kompartí kon tur dia e mester kondishoná su mente pa e supera su desabilidat físiko i kon e echo ku e tin bida, ta dun’e propósito.
Despues di e show di 90 minüt, e presentashon a kontinuá riba e patio pafó, unda Silvanie a konta e públiko varios anékdota personal i a ekspresá su gratitut na esnan presente. Tambe Ret Karibense a kòmbersá ku John Leerdam, kende tabata partí di e públiko i a ekspresá su sintimentunan pa ku e evento. “Superando a inspira mi i duna mi speransa pa mira kon hóbennan yu di Kòrsou ta produsí algu asina”, ela kompartí. “Ami mes a supera kanser di wesu 20 aña pasa, pues mi por a identifiká ku e mensahe”, e konosido polítiko i sineasta a kompartí.
Yves Cooper tambe a indiká ku e echo ku e por a forma partí di e movementu akí, a trese un transformashon den su pensamentu riba e futuro di Kòrsou. “Mi mester a ahustá mi pensamentu pesimista, mirando ku tin hóbennan manera Levi ku ta mobilisando”, ela kompartí. “Lamentablemente nos no por prevení ku Kòrsou lo kai den abismo promé ku bin kambio”, ela konkluí.
Rumannan ohochi Stroop, e duo konosí pa nan komentario humorístiko Oompie Stroopie, tambe a motiva dor di nan partisipashon. “E esensia mas importante di e anochi tabata pa trese un mensahe pa e públiko, pues e enfoke no tabata riba Levi”, según Quinton Stroop. “Nos a usa Levi su músika, eksperensianan di Andy Kirchner i Alton Paas, i tambe imagen di video pa trese e mensahe.”, Quenton Stroop a añadi. “Bo no ta bini pa e artista, bo ta bini pa mensahe ku ta duna bo èkstra energia pa finalmente bo por supera”, nan a finalisá.
Levi Silvanie mes no por a skonde su satisfakshon, i apesar ku su stèm inisialmente no tabata den e mihó kondishon, niun hende por a ripara esaki na su presentashon. Ela kaná saka potrèt i kòmbersá ku tur hende i gradisí henter su tim pa nan sosten.
E anochi a konkluí ku e oportunidat pa kumpra artesania manera T-shirt, lampi i demas artefakto pa sostené varios organisashon i fundashon na Kòrsou.
Outor: Deya Mensche


text:
DON ANDRES TA AMPLIA NAN FLOTA DI BARKU PA TRESE KARGA
KRALENDIJK — Awe tardi pa masomenos 4or e barku nobo den e flota di Don Andres a hasi su entrada pa prome bes aki na Boneiru. E barku aki ta karga e nomber Hermano Mirlo. Hermano Mirlo ta un famia di e doño nan di Don Andres ku hopi tempu pasá a pèrdè riba laman i nunka mas a regresá. Pa ku esaki nan a duna honor na Hermano Mirlo i a duna e barku e nòmber aki. E barku nobo aki ta kasi mesun grandi ku e doña Luisa pues ta un di esnan mas grandi den e flota di barku di Don Andres. Mas aleu sr. De Jong a duna di konose ku mirando desaroyo i kresementu na e isla nan ruman, a yega tempu pa amplia e flota pa sigui brinda e tremendo servisio kumstumbrá di Don Andres. E barku a yega sin karga, pues ela bini pa keda algun dia na Boneiru mirando ku ainda eno tin rampa pa baha karga na nos waf. E rampa ta kedando kla na Hulanda pa asina nan mande pa instalé riba e barku aki pa e por bin trese karga Boneiru. Gezaghebber Edison Rijna
a hiba palabra na e okashon aki i alabes a duna e kapitan abordo un bandera di Boneiru pa asina por hisa esaki ora drenta waf siguiente biaha.
Post Views:
15


text:
Diamars ultimo a clausura tayernan tocante “ Desaroyo Digital “ pa personanan ariba 60 den forma di un workshop. Esaki a tuma lugar den Cas di Cultura.
Durante e dia aki Fundacion Movimento ta Bida (FMTB)a brinda un programa bon hinca den otro, den un forma comprendibel y atractivo pa tur participante.
E dia a cuminsa cu palabranan di sra. Kimberley Boekhoudt di SETAR, ya cu e tayernan a conta cu guia y sosten grandi di SETAR pa medio di sra. Kimberley Boekhoudt.
Despues di e charla di coordinadora di proyecto sra. Rosa Leon, a sigui presentacionnan di WEB, AZV, Aruba Bank, CMB, Do it Centre, DVG y SETAR. Riba pantaya grandi den sala grandi di Cas di Cultura tur informacion a wordo comparti. Cada instancia a prepara y percura pa su informacion yega na un forma cla y comprendibel n’esnan presente.
Despues di cada charla tabatin oportunidad pa pregunta. Sigur ta cu esnan presente a sa di haci bon uzo di e oportunidad aki pa trece nan preguntanan, preocupacionnan y of comentarionan dilanti. Aki mester gradici sra. Greta Illis-Paesch, kende tabatin e guia den su man y a logra mantene e programa dentro di e orario stipula.
Un punto hopi positivo tabata tambe e oportunidad di “servicio personal”cu WEB, AZV, Aruba Bank, CMB, Do it Centre, DVG y SETAR a ofrece henter dia den Foyer/espacio dilanti den Cas di Cultura. Hopi hende a probecha y a haci bon uzo di e oportunidad aki.
FMTB a percura pa tur presente a ricibi un desayuno y lunch saludable. E dia a sera cu palabranan di Presidente di FMTB sr. Rudy Leysner, kende satisfecho y contento a felicita tur cursista y sra. Rosa Leon p’e organisacion di e evento. Tambe e presidente a haci uzo di e oportunidad pa gradici tur hende y tur instancia cu a/ta duna nan sosten y/o contribucion na e proyecto “Hunto Grandi Grandi Hunto”.
Por ultimo un tiki informacion tocante e tayernan ofreci:
E prome tayer: Pa 3 luna den sala di SETAR. SETAR a brinda informacion tocante smartphone, whatsapp, facebook, youtube, videocalls, apps y servicionnan online etc. Na 28 participante 60 plus cu despues di e curso lo mester fungi como instructor pa e siguiente fase den bario.
E di dos tayer: Pa 1 luna den barionanan. Instructornan na nan turno a comparti informacion na diferente lidernan di gruponan 60 plus di barionan, miembronan di OPPA y clientenan di SETAR. Tocante smartphone, whatsapp, facebook, youtube, videocalls y apps. Total 48 participante. Esaki t’e maximo permiti segun reglanan di DVG.
Clausura di tayernan. Informacion tocante servicionan online dor di diferente instancia. Total 120 participante hasiendo uso di distanciamento social y otro protocolnan. Maximo permiti.
FMTB cu su 10 aña di existencia ta mira un biaha mas riba un otro logro na bienestar di Aruba. Ta gradici tur instancia y tur hende cu a contribui n’e bunita proyecto aki. Danki grandi sigur na CEDE Aruba cu durante tur e añanan cu a transcuri ta sostene nos fundacion. Fundacion Movimento ta Bida cu animo lo sigui traha pa trece mas proyectonan na bienestar di Aruba.


text:
Organisashonnan
Sektor di Infrastruktura i Planifikashon Urbano
Servisio pa Atministrashon i Maneho di Tereno Públiko (Domeinbeheer)
Domeinbeheer ta responsabel pa kompra i benta di tereno i konstrukshonnan. Domeinbeheer ta responsabel tambe pa, na un manera optimal, asigná i manehá terenonan públiko, awanan teritorial i bienesnan inmóbil di gobièrnu di Kòrsou.
Domeinbeheer ta duna terenonan públiko na suidadanonan òf kompanianan pa nan por traha kas, pa metanan komersial i industrial, pa metanan turístiko i agrario. Pa hasi esaki, Domeinbeheer, na nòmber di Gobièrnu di Kòrsou, ta kobra erfpagt of hür. Banda di tur esaki, Domeinbeheer ta kontrolá tambe okupashon ilegal di terenonan di gobièrnu i ta aktua si ta nesesario kontra di esaki.
adrès, tarea i produktonan di Servisio pa Atministrashon i Maneho di Tereno Públiko
Servisio pa Planifikashon Urbano
Servisio pa Planifikashon Urbano (ROP) ta sòru pa uso duradero i balansa di e espasio di Kòrsou. ROP ta evaluá petishonnan pa desaroyonan urbano nobo i situashonnan aktual pa sòru ku nan ta kumpli nivel di kalidat ku e maneho di Gobièrnu ta stipulá. E responsabilidat di ROP ta konsistí di ordená i duna forma na e espasio públiko di Kòrsou.
adrès, tarea i produktonan di Servisio pa Planifikashon Urbano
Servisio pa Obra Públiko
Servisio pa Obra Públiko ta sòru pa mantenshon i konstrukshon nobo di infrastruktura físiko (riba tera i bou di tera), fasilidatnan públiko, espasionan públiko i áreanan ‘bèrdè’.
OW ta, den poko palabra, e organisashon di konstrukshon i ingenieria sivil di Kòrsou. E organisashon aki ta responsabel tambe pa atministrashon di e mapa topografiko di Kòrsou, kùrmentu di instalashonnan di koriente, i tambe kùrmentu di ketelnan di stom.
Sektor di Tráfiko i Transporte
Servisio Meteorológiko di Kòrsou
Servisio meteorologiko Korsou, miho konosi komo Meteo Korsou, ta e sentro di data i konosementu pa loke ta meteorologia, sismologia i klimatologia. Meteo ta e instansia di Gobiernu ku ta saka boletin di wer pa Korsou.
adrès, tarea i produktonan di Servisio Meteorológiko di Kòrsou
Servisio pa Tráfiko i Transporte
Servisio pa Trafiko i Transporte ta e organisashon di Gobiernu ku ta duna konseho pa loke ta permitnan pa transporte publiko. E organisashon ta responsabel tambe pa registrashon, dokumentashon I kurmentu di vehikulonan motorisa. Servisio pa Trafiko i Transporte ta parsialmente responsabel tambe pa garantisa un trafiko sigur.
adrès, tarea i produktonan di Servisio pa Tráfiko i Transporte
Outoridat Marítimo di Kòrsou
Outoridat Marítimo di Kòrsou ta responsabel pa barkunan seif i nabegashon limpi riba laman. Tin tratadonan internashonal ku tur barku tin ku kumpli kuné i MAC ta kontrolá esei.
Outoridat di Aviashon Sivil di Kòrsou
Outoridat di Aviashon Sivil di Kòrsou ta sòru pa e struktura i kordinashon di e kuadronan den kual por práktika aviashon na un manera sigur. E organisashon aki ta supervisá kòntròl di tráfiko aéreo, terenonan di aviashon i kumplimentu ku regla. Tur esaki ta wòrdu hasi pa garantisá ku tur operashon, en general i spesífikamente pa loke ta seguridat di aviashon di e kompanianan di aviashon di Kòrsou, ta keda hasi na un manera sigur. Outoridat di Aviashon Sivil di Kòrsou ta supervisá pues tur asuntu ku tin di haber ku seguridat di aviashon pa Kòrsou.
adrès, tarea i produktonan di Outoridat di Aviashon Sivil di Kòrsou


text: KRALENDIJK – Outomobilistanan ta kore ku velosidat haltu i iresponsabel dilanti di hòspital. Esaki ta loke algun suidadano a remarká na mesa di redakshon di Notisia Live99.9 FM. Un di e motibunan ta ku for di djadumingu despues ku a sera diferente kaya den sentro di suidat,(debí ku gasoil a basha riba kaya) esaki ta pone ku tráfiko ta desviá i usa e kaya ku ta pasa dilanti di hòspital ku mas frekuensia. E remarkanan ta indiká ku aparte di djadumingu i djaluna mainta ku algun kaya tabata sera den sentro di suidat, hopi hende no ta tene kuenta ku nan ta dilanti di un hòspital. Ku regularidat outo ta pasa ku velosidat haltu. Ta bon pa outomobilistanan tene kuenta ku den área di un hòspital, mayoria bia ku un persona ta na hòspital, ta pa motibu ku e no ta stabil. Esei ta nifiká ku hopi bia e persona no por move rápido. Entre otro pa e krusa kaya e ta tuma poko mas tempu ku un persona stabil. Lógikamente si ta trata di un persona di edat avansá, e tambe no ta kana rápido, entre otro momentu e ta krusa kaya. Esaki no ta tuma lugá solamente pa motibu ku e área di Playa tabata será i ku outomobilistanan mester a hasi uzo di e kaya dilanti di hòspital, sinembargo esaki ta sosodé mas biaha. Tur dia outomobilistanan ta kore ku velosidat haltu i no tin ningun bòrchi pa indiká velosidat máksimo òf ku bo ta den serkania di hòspital i ku por tin hende i mucha ta krusa kaya. Gobièrnu mester buska solushon pa e situashon butando drèmpel. Tambe mester drecha e infrastruktura dilanti hòspital. E kaya di betòn ta den mal estado ku buraku i ora áwaseru kai no ta di papia mes. bo no por bishitá hòspital na pia. Ta importante pa nos ta konsiente i baha velosidat den e área ariba menshoná, evitá ku algu ta bai hopi robes, si un shofur pèrdè kòntròl debí na velosidat haltu inesesario den bisendario di hòspital.


text:
Landado Patrick Groters tambe ta keda net afor di un otro final A cu 0.12 seconde na Lima, Peru
Patrick Groters a competi awemainta na Lima, Peru den e 100m lomba unda e la busca su paso pa e gran final den e Panam Games Lima 2019. Mester bisa cu mescos ayera Patrick a sali todo por todo den e proem 50m unda e ta mishi prome cu un split di 26.72 seconde. Den e ultimo 50m, Patrick no por a wanta e ritmo pa remata pa un bon tempo y ta finalisa number 4 den su heat cu un tempo final di 56.20 seconde.
Den e overall standing, Patrick a keda na di 9 lugar net pafor di e prome 8 landadonan cu a bay final A y lucha pa e medaya. Patrick a keda 0.12 seconde leu di e number 8 di Barbados 56.08.
Awenochi Patrick lo lidera e final B den e Weganan Panamericano Lima 2019. Exito Patrick Groters